c: text/html

text:
XELISA UKHOLO LWABO | USARA
“Ungumfazi Omhle Ngembonakalo”
USARA wema kuloo ndlu, wayijikeleza eyijonga. Khawube nombono webhinqa lakuMbindi Mpuma elinamehlo amahle athi ndijonge. Ngaba lalibonakala lingonwabanga? Ukuba kunjalo, kulula ukusiqonda isizathu. Zininzi izinto elaliza kuzikhumbula ngaloo ndlu. Lona nomyeni walo elalimthanda kakhulu, uAbraham, babenexesha elide behleli kamnandi kule ndlu, yayingumzi wabo. *
Babehlala eUre, idolophu eyayime kakuhle kwezoqoqosho, inamagcisa, abachweli noosomashishini abaninzi. Ngoko kucacile ukuba babephila ubomi obutofotofo. Kodwa kuSara, umzi wakhe wawungeyondawo yezinto abanazo nje kuphela. Kwakulapho babesonwaba khona kodwa kuphinde kubekho namaxesha abuhlungu. Apha, babesoloko bethandaza kuThixo wabo abamthandayo, uYehova. Ngoko, uSara wayenesizathu esivakalayo sokuyithanda le ndawo.
Sekunjalo, uSara wayekulungele ukushiya obo bomi wayebuqhelile. Nangona wayeneminyaka emalunga neyi-60, wayeza kuya kwiindawo angazaziyo, ubomi bakhe bube sengozini, kungekho themba lokubuyela eUre. Yintoni eyabangela ukuba butshintshe ngolo hlobo ubomi bakhe? Iyintoni esinokuyifunda kukholo lwakhe?
“HAMBA UMKE EZWENI LAKOWENU”
Kusenokwenzeka ukuba uSara wakhulela eUre. Sithetha nje, loo dolophu ngamabhodlo. Kodwa ngexesha lakhe, uMlambo UmEfrate wawuphithizela iinqanawa zoosomashishini ezisuka kumazwe akude, zizise izinto zexabiso kule dolophu ime kakuhle kwezoqoqosho. Kwezo zitrato zixineneyo zaseUre kwakusihla kunyuka abantu, iinqanawa zingqubana kumazibuko, iivenkile zizaliswe zizinto ezithengiswayo. Khawube nomfanekiso kaSara ekhulela kwidolophu ephithizela ngolo hlobo, esazi abantu abaninzi ngamagama. Ngokuqinisekileyo nabo babengalilibalanga elo bhinqa lihle ngolo hlobo. Nentsapho yakowabo eyayilapho yayinkulu.
IBhayibhile ithi uSara wayenokholo, kodwa wayengakholelwa kuthixo wenyanga owayenqulwa ngabantu abaninzi eUre. Inqaba yaloo thixo yayibonakala kuyo yonke loo dolophu. USara yena wayenqula uThixo oyinyaniso, uYehova. IBhayibhile ayisixeleli ukuba waba nalo njani olo kholo kuba notata wakhe wayekhe wanqula izithixo ixesha elide. Nokuba walufumana njani na ke, kodwa watshata noAbraham, indoda eyayimshiya ngeminyaka elishumi. * (Genesis 17:17) Emva koko uAbraham wabizwa ngokuba “nguyise wabo bonke abo banokholo.” (Roma 4:11) Baba yintsapho eyonwabileyo, behloniphana, bengafihlelani nto, ibe bekulungele ukulungisa nayiphi na ingxaki evelayo emtshatweni wabo. Ngaphezu koko, bobabini babemthanda kakhulu uThixo.
USara wayemthanda kakhulu umyeni wakhe, ibe umzi wabo wawuseUre, apho kwakuhlala izalamane zabo. Akuzange kube kudala, kwabakho into ebahluphayo. IBhayibhile ithi uSara “wayeludlolo, engenamntwana.” (Genesis 11:30) Ngexesha likaSara kwakuyingxaki ukungabi namntwana. Kodwa uSara wanyaniseka kuThixo nakwindoda yakhe. ULote owayengenayise waba njengonyana kubo. Ubomi baqhubeka de kwayimini ekwatshintsha yonke into.
UAbraham wafika kuSara engakwazi nokuzibamba luvuyo. Wayengayikholelwa into eyayisandul’ ukwenzeka. UThixo wabo wayebonakele kuye, wathetha naye esebenzisa ingelosi! Yiba nombono waloo mehlo kaSara, ethe ntsho kumyeni wakhe, ebuza ngomdla: “Khawundixelele, uye wathini?” Mhlawumbi uAbraham wahlala phantsi wabuyis’ iingqondo; emva koko wamxelela amazwi athethwe nguYehova athi: “Phuma kulo ilizwe lakowenu nakwizalamane zakho uze kwilizwe endiya kukubonisa lona.” (IZenzo 7:2, 3) Emva kolo vuyo, bacinga ngesabelo sabo abasinikwe nguYehova. Kwakuza kufuneka bashiye indlela etofotofo abebephila ngayo baze babe ngoonothwal’ impahlana! Wayeza kuthini bethu uSara? Ngokuqinisekileyo uAbraham wayejonge kuye. Ngaba uSara wayekulungele ukumxhasa njengoko ubomi babo babuza kutshintsha?
Mhlawumbi thina zange khe kufuneke senze isigqibo ekwaye kwafuneka uSara asenze. Sisenokuthi: ‘UThixo zange khe acele mna okanye umntu enditshate naye ukuba senze into efana nale!’ Sekunjalo, nathi kukho isigqibo ekufuneka sisenze. Siphila kwihlabathi elithe phithi zizinto eziphathekayo, apho izinto esizithandayo, izinto esinazo okanye ukukhuseleka kuzezona zinto zibalulekileyo. Ngokwahlukileyo koko, iBhayibhile yona isikhuthaza ukuba eyona nto ibalulekileyo ebomini bethu ibe kukukholisa uThixo. (Mateyu 6:33) Njengoko sicinga ngento eyenziwa nguSara, sisenokuzibuza, ‘Ngaba ndiza kumxelisa?’
‘BAPHUMA KWELO LIZWE’
Njengoko uSara wayepakisha, waxakwa ukuba uza kushiya ntoni aphathe ntoni. Kwakufuneka azishiye izinto eziza kusinda iidonki neenkamela, izinto ezaziza kuba yingxaki kubomi bukanothwal’ impahlana. Ngokuqinisekileyo kwakufuneka baphise okanye bathengise izinto zabo ezininzi. Kwakuza kuphela ukuba kufutshane kwiivenkile zombona, inyama, iziqhamo, impahla, nezinye izinto ezazisenza ubomi bube mnandi.
Kwakunzima kakhulu kuSara ukushiya nkqu umzi wakhe. Ukuba wawufana neminye yemizi yaseUre eyafunyanwa ngabembi bezinto zakudala, uSara wayeza kushiya ubutofotofo bokwenyani. Ezinye kwezi zindlu zazinamagumbi amaninzi, iindawo eziphuma amanzi ahlaziyayo nemibhobho yamanzi. Kwanendlu nje eqhelekileyo yayinophahla neendonga eziqinileyo, namacango atshixwayo. Ngaba babeza kukhuseleka ngolo hlobo xa behlala ezintenteni? Bakhuseleke kwiingonyama, amahlosi, amabhere neengcuka ezazixhaphakile kwezo ndawo ngamaxesha okubhalwa kweBhayibhile?
Kwakuza kwenzeka ntoni ngabantu bakowabo awayeza kubashiya? Umele ukuba wawunzima kuye umyalelo kaThixo othi “phuma kulo ilizwe lakowenu nakwizalamane zakho.” Eli bhinqa linobubele, limele ukuba lalinoobhuti noosisi, abatshana, ooanti noomalume elalibathanda kakhulu nelalingasoze liphinde libabone. Sekunjalo, suku ngalunye ingqondo nentliziyo kaSara zazisiya zikulungela ukubashiya bonke abo bantu.
Kunzima kunjalo, uSara wayekulungele ukuhamba. Utata wabo uTera, wayeza kuhamba nabo nangona wayesele eneminyaka emalunga neyi-200. (Genesis 11:31) Ngokuqinisekileyo uSara kwakufuneka alihoye kakhulu eli xhego. NoLote wayeza kuhamba nabo njengoko babethobela umthetho kaYehova ‘wokuphuma kwilizwe lamaKhaledi.’—IZenzo 7:4.
Baqala baya kwaHaran, ekumgama oziikhilomitha eziyi-960 ukuya kumntla-ntshona, benqumla umlambo umEfrate. Bakufika apho, bahlala ixesha elithile. Kusenokwenzeka ukuba uTera wayegula ngelo xesha, engasakwazi ukuqhubeka nohambo. Le ntsapho yahlala apho de wasweleka eneminyaka eyi-205. Ngaphambi kokuba baphinde bahambe, uYehova wathetha noAbraham, emxelela ukuba makahambe apho aye kwilizwe aza kumbonisa lona. UThixo wamthembisa wathi: “Ndiya kukwenza ube luhlanga olukhulu.” (Genesis 12:2-4) Bemka kwaHaran uAbraham eneminyaka eyi-75, ekaSara iyi-65, ibe babengenabantwana. Kwakuza kwenzeka njani ukuba uAbraham abe luhlanga olukhulu? Ngaba wayeza kuphinda atshate bethu? Ukuba nomfazi wesibini yayiyinto eqhelekileyo kuloo mihla, mhlawumbi noSara wayecinga ngaloo nto.
Bemka kwaHaran. Inoba babehamba nabani ke ngoku? IBhayibhile ithi intsapho ka-Abraham yahamba nobutyebi eyayibuqwebile ‘nemiphefumlo okanye abantu eyabazuza kwaHaran.’ (Genesis 12:5) Yayingoobani abo? Kusenokwenzeka ukuba yayizizicaka. Noko ke, asinakuyithandabuza into yokuba uAbraham noSara babethetha nabantu ababefuna ukuva into abayikholelwayo. Ezinye iinguqulelo zamaYuda zakudala zithi abantu ekuthethwa ngabo kule vesi yayingabantu ababeguqukele ebuYudeni, abakhetha ukukhonza uYehova njengoAbraham noSara. Ukuba kunjalo, ukholo lukaSara lwabenza bamkholelwa abo bantu xa wayethetha nabo ngoThixo wakhe nethemba analo. Le yinto esimele sicinge ngayo kuba abantu esiphila nabo abanalukholo yaye baphelelwe lithemba. Ngaba awunakuxelela omnye umntu ngento evuyisayo oyifunde eBhayibhileni?
‘BEHLELA NGASEYIPUTA’
Emva kokuba bewele umlambo umEfrate, mhlawumbi ngoNisan 14, 1943 B.C.E., behlela kwilizwe ababelithenjiswe nguYehova. (Eksodus 12:40, 41) Khawubone uSara ejonga ngapha nangapha, ethe manga bubuhle nemozulu ethandekayo yelo lizwe. Ngakwimithi emikhulu yaseMore, ekufutshane nakwaShekem, uYehova waphinda wabonakala kuAbraham, esithi: “Imbewu yakho ndiya kuyinika eli lizwe.” Eli gama lithi, “imbewu,” lalithetha lukhulu kuAbraham! Ngokuqinisekileyo lamkhumbuza ngento eyathethwa nguYehova kumyezo wase-Eden, esithi, ngenye imini imbewu iza kutshabalalisa uSathana. UYehova wayesele emxelele uAbraham ukuba uhlanga oluza kuvela kuye lwaluza kubangela ukuba bonke abantu emhlabeni basikelelwe.—Genesis 3:15; 12:2, 3, 6, 7.
Sekunjalo, nayo le ntsapho ka-Abraham yayiza kudibana nazo iingxaki. Kwabakho indlala kwilizwe lakwaKanan, ngoko uAbraham nentsapho yakhe behla baya ngaseYiputa. Kodwa, waqonda ukuba kusengakho ingxaki kuloo ndawo. Ngoko wathi kuSara: “Khawuncede, kaloku! Ndazi kakuhle ukuba ungumfazi omhle ngembonakalo. Ngokuqinisekileyo kothi akukubona amaYiputa, athi, ‘Ngumfazi wakhe lo.’ Kwaye aya kundibulala ngokuqinisekileyo, kodwa wena aya kukugcina uphila. Uze uncede uthi ungudade wethu, ukuze kulunge kum ngenxa yakho, uze uphile umphefumlo wam ngenxa yakho.” (Genesis 12:10-13) Kwakutheni ukuze uAbraham acele into enjalo?
UAbraham wayengeloxoki okanye igwala, njengoko becinga njalo abanye abagxeki. Yena noSara babezalwa ngutata omnye nyhani. Ngoko esi sicelo sika-Abraham sasifanelekile. Yena noSara babesazi ukuba akukho nto ibaluleke ukodlula injongo kaThixo yokuvelisa imbewu nohlanga olukhethekileyo esebenzisa uAbraham, ngoko ukukhuseleka kwakhe kwakubaluleke kakhulu. Enye into, izinto ezifunyenwe ngabembi bezinto zakudala zibonisa ukuba kwakuqhelekile ngamadoda anegunya eYiputa ukuthatha umfazi aze abulale indoda yakhe. Ngoko uAbraham wasebenzisa ingqondo waza uSara yena wasithobela isigqibo sakhe.
Kungekudala emva koko, izinto ezenzekayo zabonisa ukuba uAbraham wayefanele ukoyika; ezinye zeenkosi zakwaFaro zaqaphela indlela awayemhle ngayo uSara nakuba wayesele emdala. Zaxelela uFaro ngeli bhinqa, waza wathi malithathwe! Ayichazeki indlela anoba wayebuhlungu ngayo uAbraham, nendlela amele ukuba wayesoyika ngayo uSara. Kodwa kuyacaca ukuba waphathwa okondwendwe oluhloniphekileyo, kungekhona ibanjwa. Mhlawumbi uFaro wayezimisele ukumrhwebesha ngobutyebi aze athethe “nomntakwabo” ukuze abe ngumfazi wakhe.—Genesis 12:14-16.
Khawuzifake ezihlangwini zikaSara. Nanko eme kwifestile yendlu okanye kwiveranda ebuka elo lizwe laseYiputa. Kwakunjani kuye ukuphinda ahlale endlwini eneendonga nophahla, ebekelwa ukutya okumuncis’ iintupha? Ngaba warhalela ukuphila obu bomi butofotofo kangaka, mhlawumbi obuyodlula lee indlela awayephila ngayo eUre? Khawucinge indlela awayenokuvuya ngayo uSathana xa elahla uAbraham aze abe ngumfazi walo Faro! Kodwa uSara akazange ayenze loo nto. Wanyaniseka kumyeni wakhe, emtshatweni nakuThixo wakhe. Akwaba bonke abantu abatshatileyo abaphila kweli hlabathi linabantu abaziphethe kakubi bangahlala benyanisekile! Ngaba ungamxelisa uSara kwindlela obaphatha ngayo abantu obathandayo okanye abahlobo bakho?
UYehova wangenelela ngokuthumela izibetho kuFaro nentsapho yakhe ukuze akhusele eli bhinqa lithandekayo. Wathi akuva ukuba uSara ngumfazi ka-Abraham, uFaro wambuyisela kumyeni wakhe waza wabaxelela ukuba baphume baphele eYiputa. (Genesis 12:17-20) Wavuya nyhani uAbraham akuphinda afumane umfazi wakhe amthandayo! Khumbula kaloku ukuba wathi kuye: “Ungumfazi omhle ngembonakalo.” Kodwa wayengathandi nje ubuhle bangaphandle kweli bhinqa. Lalilihle nangaphakathi, le nto kanye uYehova ayithandayo. (1 Petros 3:1-5) Nathi ke sifanele sisebenzele obu buhle. Ukuba eyona nto ibalulekileyo kuthi kukukholisa uThixo ngaphezu kokuthanda izinto eziphathekayo, sixelela abantu ngoThixo size sibambelele kwimigaqo kaThixo xa silingwa, siya kuba sixelisa ukholo lukaSara.
^ isiqe. 3 Ekuqaleni, amagama abo yayinguAbram noSarayi, kodwa baziwa ngamagama abawathiywa nguYehova.—Genesis 17:5, 15.
^ isiqe. 8 USara wayengudadeboAbraham. Utata wabo wayenguTera kodwa benoomama abahlukeneyo. (Genesis 20:12) Nangona ungavumelekanga umtshato onjalo namhlanje, izinto zazahluke kakhulu ngelo xesha. UAdam noEva babesandul’ ukuphulukana nemfezeko. Ukuba sempilweni nokomelela kwabantu kwakubangela ukuba abantwana babantu abazalanayo bangabi nazingxaki. Kwiminyaka eyi-400 emva koko, imeko yabantu yaye yafana neyethu namhlanje. Ngelo xesha, uMthetho kaMoses wayiphelisa into yokuba abantu abazalanayo babelane ngesondo.—Levitikus 18:6.

robotstxt: allowed

filter: keep


text:
Chapter 27
1 Wahambisa uYobhi, waphakamisa umzekeliso wakhe, wathi,
2 Ehleli nje uThixo, olisusileyo ibango lam, USomandla, owenze krakra umphefumlo wam
3 (Kuba kusekum ukuphefumla kwam konke, Nomoya kaThixo usemathatheni am),
4 Umlomo wam awuthethi bugqwetha, Nolwimi lwam aluxeli nkohliso.
5 Makube lee kum ukuthi, niyalungisa; Ndoda ndiphume umphefumlo, ndingayisusi kum ingqibelelo yam.
6 Ndobambelela ebulungiseni bam, andiyi kubuyeka; Intliziyo yam ayiyi kungcikiva mini eziminini zam.
7 Malube njengongendawo utshaba lwam, Nosukela phezulu kum abe njengogqwethayo.
8 Kuba liyintoni na ithemba lentshembenxa, xa athe wawunqumla, Xa athe wawurhola uThixo umphefumlo wayo?
9 Wokuva na uThixo ukululahlamba kwayo, Xa ifikelwe yimbandezelo?
10 Khona inokuziyolisa na ngoSomandla? Ingamnqula na uThixo ngamaxesha onke?
11 Ndiya kuniyala ngokusingisele esandleni sikaThixo; OkunoSomandla andiyi kukukhanyela.
12 Yabonani, nonke niphela ngokwenu nikubonile; Yini na ke ukuba nithethe into engento yakonto?
13 Siso esi isabelo somntu ongendawo kuThixo, Nelifa labaziingqwangangqwili, abalamkelayo kuSomandla.
14 Ukuba bathe banda oonyana bakhe, bandiselwa ikrele; Nabaphume embilinini wakhe abahluthi kukutya.
15 Amaqongqolo akhe aya kungcwatywa kukufa, Abahlolokazi bakhe bangalili.
16 Ukuba uthe wafumba isilivere njengothuli, Wazilungisela izambatho njengodaka:
17 Angazilungisa, koko ziya kwambathwa lilungisa, Nesilivere leyo babelane ngayo abamsulwa.
18 Uyakha indlu yakhe njengenundu, Njengephempe elenziwe yimboniseli.
19 Ulala phantsi esisityebi, akaphindi; Uvula amehlo akhe, angabikho.
20 Kumthabatha njengamanzi ukukhwankqa, Simbe ebusuku isaqhwithi.
21 Luyamfukula ulophu lwasempumalanga, emke, Lumqweqwedise endaweni yakhe.
22 UThixo umgibisela angamcongi; Usibaleka asibaleke isandla sakhe.
23 Bamtyhwakrazela izandla, Bamenzele umsondlo, emke endaweni yakhe.


text:
Chapter 9
1 Isihlabo selizwi likaYehova esisingisele elizweni laseHadraki; yiDamasko indawo yokuphumla kwaso; ngokuba uYehova usingise iliso ebantwini, nasezizweni zonke zakwaSirayeli;
2 kwaneHamati ehlangene nayo ngomda; iTire neTsidon, nakuba zilumkile kakhulu.
3 ITire yazakhela inqaba, yafumba isilivere njengothuli, negolide njengodaka lwezitrato.
4 Yabona, iNkosi iya kuyihlutha, ibubethe ubuhandiba bayo elwandle, yona itshiswe ngumlilo.
5 IAshkelon iya kukubona, yoyike; neGaza iya kukubona, ithuthumele kakhulu; kwane-Ekron, kuba inqolonci yayo iya kudaniswa, adake ukumkani, angabikho eGaza, neAshkelon ingemiwa.
6 Kuya kuhlala imigqakhwe eAshdode, ndinqumle iqhayiya lamaFilisti.
7 Ndolisusa igazi lemibingelelo yawo emlonyeni wawo, nezinto zawo ezinezothe emazinyweni awo; kwanawo aya kusalela uThixo wethu, abe njengenkosana kwaYuda, ne-Ekron ibe njengomYebhusi.
8 Ndoyinqabisa indlu yam kumkhosi, kodlulayo nakobuyayo, kungabi sacanda mkhandanisi kubo; ngokuba ngoku ndibonile ngamehlo am.
9 Gcoba kunene, ntombi inguZiyon; duma, ntombi inguYerusalem; yabona, uKumkani wakho uza kuwe, elilungisa, enosindiso, enentobeko, ekhwele e-esileni, exhamxweni, etholeni lemazi ye-esile.
10 Ndozinqumla iinqwelo zokulwa kwaEfrayim namahashe eYerusalem, sinqunyulwe isaphetha sokulwa; athethe uxolo kwiintlanga; ulawulo lwakhe luthabathele elwandle luse elwandle, luthabathele kuwo uMlambo luse eziphelweni zehlabathi.
11 Nawe, ngenxa yegazi lomnqophiso wakho, ndiyabandulula ababanjiweyo bakho, baphume emhadini ongenamanzi.
12 Buyelani enqabeni, babanjwandini banethemba; nanamhla ndiyaxela, ndithi, Ndiya kukubuyisela ngokuphindiweyo.
13 Ngokuba ndimgobile uYuda, isaphetha sam; ndimfakile uEfrayim, utolo lwam; ndiya kubaxhokonxa oonyana bakho, Ziyon, koonyana bakho, Yavan, ndikwenze ube njengekrele legorha.
14 UYehova uya kubonakala phezu kwabo, luphume njengombane utolo lwakhe; iNkosi uYehova iya kuvuthela isigodlo, ihambe ngemimoya evuthuzayo yasezantsi.
15 UYehova wemikhosi uya kubakhusela ngaphezulu, badle, banyathele amatye okusawula, basele, baxokozele ngokwasewayinini; bazale ngokweengqayi, ngokweembombo zesibingelelo.
16 Wobasindisa abantu bakhe uYehova uThixo wabo ngaloo mini, njengomhlambi ngokuba bengamatye esithsaba, abengezela emhlabeni wakhe.
17 Kuba kungakanani na ukulunga kwabo, bungakanani na ubuhle babo! Ingqolowa iya konwabisa umlisela, iwayini entsha iwonwabise umthinjana.


text:
ISAHLUKO 16
Sihlanganisana Ngenjongo Yokunqula
1. Xa abafundi babehlanganisene, luluphi uncedo abalufumanayo, yaye kwakutheni ukuze balufune?
KUNGEKUDALA emva kokuba uYesu evusiwe, abafundi bakhe bahlanganisana ngenjongo yokuba bakhuthazane. Batshixa iminyango, besoyika iintshaba zabo. Lumele ukuba olo loyiko lwabo lwaphelela emoyeni xa kwafika uYesu waza wathi: “Yamkelani umoya oyingcwele”! (Funda uYohane 20:19-22.) Ekuhambeni kwexesha, baphinda bahlanganisana, yaye ngoku uYehova wabathululela umoya oyingcwele. Oku kwabomeleza ngeyona ndlela ukuze balungele umsebenzi wokushumayela ababeseza kuwenza!—IZe. 2:1-7.
2. (a) Siwafumana phi amandla kaYehova, kwaye kutheni siwafuna nje? (b) Kutheni kubaluleke kangaka ukuba noNqulo Lwentsapho? (Funda umbhalo osemazantsi nebhokisi ethi “ UNqulo Lwentsapho.”)
2 Nathi namhlanje sijamelene nobunzima obufanayo nobo bafunyanwa ngabafundi bakaYesu. (1 Pet. 5:9) Ngamany’ amaxesha, abanye bethu basenokoyika abantu. Siyawadinga amandla avela kuYehova ukuze sinyamezele kumsebenzi wokushumayela. (Efe. 6:10) Usipha kakhulu la mandla kwiintlanganiso. Namhlanje siya kwiintlanganiso ezimbini ezifundisayo veki nganye—iNtlanganiso Yesidlangalala, iSifundo SeMboniselo, neentlanganiso zaphakathi evekini ezibizwa ngokuba buBomi BamaKristu Nomsebenzi Wokushumayela. * Kwakhona siyaya nakwindibano yengingqi, iindibano zesiphaluka ezimbini naseSikhumbuzweni. Kutheni kubaluleke kangaka ukuya kuzo zonke ezi ntlanganiso? Zabakho njani? Indlela esivakalelwa ngayo ngeentlanganiso ityhila ntoni ngathi?
Kutheni Sihlanganisana?
3, 4. UYehova ufuna abantu bakhe benze ntoni? Nika imizekelo.
3 Kwakudala uYehova wayefuna ukuba abantu bakhe bahlanganisane ukuze bamnqule. Nanku umzekelo: Ngo-1513 B.C.E., uYehova wanika amaSirayeli uMthetho wokuba agcine iSabatha veki nganye ukuze intsapho nganye ikwazi ukumnqula nokuba ifundiswe ngawo. (Dut. 5:12; 6:4-9) Xa amaSirayeli ayewenza lo myalelo, iintsapho zazisomelela luze nohlanga luphela luhlale lucocekile yaye lomelele elukholweni. Xa uhlanga luye alawulandela uMthetho, alazenza nezinto eziyimfuneko ezinjengokuya rhoqo kwiintlanganiso ukuze lunqule uYehova, lwaluphulukana nobuhlobo noThixo.—Lev. 10:11; 26:31-35; 2 Kron. 36:20, 21.
4 NoYesu waba ngumzekelo omhle. NgeSabatha, wayedla ngokuya kwindlu yesikhungu veki nganye. (Luka 4:16) Emva kokufa nokuvuswa kwakhe, abafundi baqhubeka bebamba iintlanganiso rhoqo nangona babesele bengasekho phantsi komthetho weSabatha. (IZe. 1:6, 12-14; 2:1-4; Roma 14:5; Kol. 2:13, 14) Kwezo ntlanganiso, amaKristu elo xesha ayengafumani nje kuphela imiyalelo nokhuthazo, kodwa ayekwadumisa uThixo ngokuthandaza, ngokugqabaza nangokucula.—Kol. 3:16; Heb. 13:15.
5. Kutheni sisiya kwiintlanganiso veki nganye neendibano ezibakho nyaka ngamnye? (Funda nebhokisi ethi “ Iindibano Ezibakho Ngonyaka Ezimanyanisa Abantu BakaThixo.”)
5 Nathi namhlanje, xa sisiya kwiintlanganiso veki nganye, kwiindibano ezibanjwa nyaka ngamnye, sixhasa uBukumkani bukaThixo, sifumana amandla omoya oyingcwele, kwaye siyabakha abazalwana bethu xa bebona ukholo lwethu. Okubaluleke nangakumbi kukuba, siye sifumane ithuba lokunqula uYehova ngokuthandaza, ngamagqabaza nangokucula. Indlela eziqhutywa ngayo iintlanganiso zethu namhlanje, isenokuba ayifani nendlela ayeziqhuba ngayo amaSirayeli namaKristu enkulungwane yokuqala. Nakuthi namhlanje iintlanganiso zisabalulekile. Zabakho njani iintlanganiso zethu?
Iintlanganiso Ezikhuthaza ‘Uthando Nemisebenzi Emihle’
6, 7. (a) Yintoni injongo yeentlanganiso zethu? (b) Iintlanganiso zaziqhutywa ngaziphi iindlela ezahlukeneyo?
6 Xa uMzalwan’ uCharles Taze Russell waqalisa ukufuna inyaniso eLizwini likaThixo, wabona kufanelekile ukuhlanganisana nabanye ababekwiphulo elifanayo. Ngo-1879, uRussell wabhala wathi: “Mna nabanye basePittsburgh, siye saseka iklasi esihlanganisana kuyo rhoqo ngeeCawa ukuze sifunde iZibhalo.” Nabanye abafundi beMboniselo bakhuthazwa ukuba bahlanganisane, yaye ngo-1881, rhoqo ngeCawa nangoLwesithathu, iintlanganiso zazibanjwa ePittsburgh nasePennsylvania. IMboniselo kaNovemba 1895 yatsho ukuba injongo yezo ntlanganiso kukukhuthaza “ukuthandana nobudlelane bamaKristu,” kuquka nokwakhana.—Funda amaHebhere 10:24, 25.
7 Kangangeminyaka, aBafundi BeBhayibhile babeqhuba iintlanganiso ngeendlela nangamaxesha angafaniyo. Ngokomzekelo, enye ileta eyayivela kwiqela laseMerika eyapapashwa ngo-1911 yathi: “Ubuncinane siba neentlanganiso ezintlanu ngeveki.” Ayezibamba ezo ntlanganiso ngoMvulo, ngoLwesithathu, ngoLwesihlanu nakabini ngeCawa. Enye ileta eyayivela kwiqela laseAfrika, eyapapashwa ngo-1914 yathi: “Sibamba iintlanganiso kabini ngenyanga, siziqala ngoLwesihlanu ukuya kutsho ngeCawa.” Noko ke, ekuhambeni kwexesha, iintlanganiso zatshintsha zaza zaqhutywa ngale ndlela siziqhuba ngayo namhlanje. Khawuzivele imbali emfutshane ngentlanganiso nganye.
8. Yayisithini eminye yemixholo yeentetho zesidlangalala?
8 INtlanganiso Yesidlangalala. Ngo-1880, emva konyaka uMzalwan’ uRussell eqalise ukupapasha iMboniselo, wenza into eyayisenziwa nguYesu, ukushumayela kwezinye iindawo. (Luka 4:43) Ekwezo ndawo, uMzalwan’ uRussell waqalisa intlanganiso eyaziwa njengeNtlanganiso Yesidlangalala. Ichaza ngohambo lwakhe, iMboniselo yathi uRussell “uza kukuvuyela ukunikela intetho yesidlangalala ethetha ‘Ngezinto zoBukumkani bukaThixo.’” Ngo-1911, emva kokuba amaqela okanye amabandla esekiwe kumazwe athile, bandla ngalinye lakhuthazwa ukuba lithumele kwamanye amabandla abazalwana abafanelekayo, banikele iintetho ezintandathu ezisekelwe kumxholo othi umgwebo, nakothi intlawulelo. Emva kwentetho, kwakuye kuchazwe intetho yeveki ezayo negama lesithethi esiza kuyinikela.
9. Luluphi utshintsho oluye lwenziwa kwiNtlanganiso Yesidlangalala ukutyhubela iminyaka, kwaye ungayixhasa njani le ntlanganiso?
9 Ngo-1945, iMboniselo yenza isaziso sokuqaliswa kwephulo elenziwa ehlabathini lonke, lokubakho kweNtlanganiso Yesidlangalala apho kwakunikelwa iintetho ezisibhozo ezisekelwe eBhayibhileni ezazithetha “ngeengxaki zala maxesha.” Kangangamashumi eminyaka, izithethi zazinganikeli iintetho ezazithunyelwa likhoboka elithembekileyo kuphela, kodwa zazinikela neentetho ezazizibhalele ngokwazo. Ngo-1981, izithethi zayalelwa ukuba zinikele iintetho zentlangano ezazithunyelwa emabandleni. * Ngo-1990, kwakhutshwa umyalelo oyekisa iintetho zesidlangalala ezazifuna abaphulaphuli babe nenxaxheba okanye benze imiboniso. Ngokubhekele phaya, ngoJanuwari 2008 lancitshiswa ixesha lokunikela iintetho zesidlangalala, ukusuka kwimizuzu eyi-45 ukusa kweyi-30. Nangona kuye kwakho utshintsho kwiintetho zesidlangalala, xa zilungiselelwe kakuhle, ziyalwakha ukholo kwiLizwi likaThixo yaye zisifundisa izinto ezahlukahlukeneyo ngoBukumkani bukaThixo. (1 Tim. 4:13, 16) Ngaba uyakuvuyela ukumema amabuyelo akho nabo bangengawo amaNgqina ukuza kuphulaphula iintetho ezisekelwe eBhayibhileni?
10-12. (a) Iye yaphuculwa njani indlela esiqhutywa ngayo iSifundo SeMboniselo? (b) Yiyiphi imibuzo owenza kakuhle xa uzibuza yona?
10 ISifundo SeMboniselo. Ngo-1922, abazalwana ababesaziwa ngokuba ngabahambi ngezonqulo—abalungiseleli ababethunyelwa yiWatch Tower Society ukuya kunikela iintetho nokukhokela kumsebenzi wokushumayela—bacebisa ukuba kubekho intlanganiso ekuxutyushwa kuyo iMboniselo rhoqo. Lathathwa eli cebiso, saza isifundo seMboniselo saqhutywa phakathi evekini okanye ngeCawa.
11 Ngo-Juni 15, 1932, iMboniselo yakhupha imiyalelo engakumbi ngendlela esimele siqhutywe ngayo esi sifundo. Eli nqaku lathi, njengaseBheteli, kwakumele kubekho umzalwana oqhuba le ntlanganiso. Abazalwana abathathu kwakufuneka bahlale ngaphambili baze batshintshane ngokufunda iziqendu. Amanqaku ayengenayo imibuzo, ngoko ke umqhubi wayalelwa ukuba acele abanye abaphulaphuli babuze, aze acele abanye baphendule loo mibuzo. Ukuba kwakukho into efuna ukucaciswa, wayalelwa ukuba ayicacise “ngokufutshane nangokucacileyo.”
12 Ekuqaleni, amabandla ayevunyelwa ukuba azikhethele imagazini afuna ukuyixubusha. Noko ke, iMboniselo ka-Aprili 15, 1933, yacebisa amabandla ukuba axubushe imagazini esandul’ ukuphuma. Ngo-1937, kwakhutshwa umyalelo wokuba isifundo seMboniselo sibe ngeCawa. Ukuphuculwa kwendlela yokuqhutywa kwesi sifundo sibe yile nto siyaziyo namhlanje, kwapapashwa kwiMboniselo kaOktobha 1, 1942. Le magazini yakhupha isaziso sokuba emazantsi ephepha ngalinye lenqaku elifundwayo, kwakuza kubakho imibuzo emele ibuzwe. Kwakhona yathi le ntlanganiso imele ithathe iyure kuphela, yaza yakhuthaza nabaphulaphuli ukuba bangazifundi iimpendulo kodwa bachaze into abayivileyo “ngamazwi abo.” ISifundo SeMboniselo iseyeyona ntlanganiso isetyenziswa likhoboka elithembekileyo ukusasaza iimfundiso zeBhayibhile ngexesha elifanelekileyo. (Mat. 24:45) Kuyinto entle ukuzibuza ukuba: ‘Ngaba ndiyayilungiselela iMboniselo veki nganye? Ngaba ndizama kangangoko ukugqabaza ukuba ndinako?’
13, 14. Ithini imbali ngeSifundo SeBhayibhile Sebandla, yaye yintoni oyithandayo ngale ntlanganiso?
13 ISifundo SeBhayibhile Sebandla. Kwiminyaka yoo-1890, emva kokukhutshwa kwemiqulu iMillennial Dawn, uMzalwan’ uH. N. Rahn, uMfundi WeBhayibhile waseBaltimore, eMaryland, eMerika, wacebisa ukuba kusekwe “iZazulu Zokukhanya” zokufundisisa iBhayibhile. Eli cebo laqala lazanywa ngokuziqhuba emakhayeni abantu. Kwathi kusiba nguSeptemba 1895, ezi Zazulu Zokukhanya zazisele ziqhutywa ngempumelelo kwizixeko eziliqela eMerika. Ngenxa yoko, iMboniselo yaloo nyanga yakhuthaza bonke abafundi benyaniso ukuba baqhube ezo ntlanganiso. Yathi le ntlanganiso mayiqhutywe ngumntu ofunda kakuhle. Wayeza kufunda isivakalisi aze avule ithuba lokuba abantu abakhoyo bachaze into abayivileyo. Emva kokuba efunde izivakalisi kwisiqendu zaza zaxutyushwa, wayemele afunde izibhalo ezibekiweyo. Xa sigqityiwe isahluko, ngamnye kubaphulaphuli wayemele achaze ngamafutshane into ayivileyo.
14 Indlela ebizwa ngayo le ntlanganiso iye yatshintshatshintsha. Ikhe yabizwa ngokuba siSazulu samaBhereya Sokufundisisa iBhayibhile, ngokusuka kumaBhereya enkulungwane yokuqala awayezincina ngenyameko iZibhalo. (IZe. 17:11) Ekuhambeni kwexesha, yabizwa ngokuba siSifundo Sencwadi Sebandla. Kodwa ngoku le ntlanganiso ibizwa ngokuba siSifundo SeBhayibhile Sebandla, apho onke amalungu ebandla ehlanganisana kwiHolo yoBukumkani endaweni yokuhlanganisana ngokwezazulu. Kangangamashumi eminyaka, kule ntlanganiso, bekufundwa iincwadi, iincwadana nkqu namanqaku eMboniselo. Kwasekuqalisweni kwayo, bonke abezayo babekhuthazwa ukuba babe nenxaxheba. Le ntlanganiso iye yasinceda sanolwazi olungakumbi ngeBhayibhile. Ngaba ulungiselela rhoqo ngaphambi kokuba uye uze uphendule kangangoko unokukwazi?
15. ISikolo Sobulungiseleli Sobuthixo sayilwa ngayiphi injongo?
15 ISikolo Sobulungiseleli Sobuthixo. UCarey Barber owayekhonza kwiBheteli eseBrooklyn, eNew York ngelo xesha uthi: “Ngobusuku bangoMvulo, ngoFebruwari 16, 1942, bonke abazalwana eBheteli bamenywa ukuba baze kwiSikolo Sobulungiseleli Sobuthixo.” UMzalwan’ uBarber, owathi kamva waba lilungu leQumrhu Elilawulayo, uthi esi sikolo “lelinye lamalungiselelo aphum’ izandla uYehova aye wawenzela abantu bakhe kweli xesha lethu.” Imfundo eyafumaneka kwesi sikolo yabanceda abazalwana baphucula ubuchule bokufundisa nokushumayela kangangokuba, ukususela ngo-1943 ukuya phambili, ngokuthe ngcembe kwathunyelwa incwadana ethi Course in Theocratic Ministry kuwo onke amabandla asehlabathini. IMboniselo kaJuni 1, 1943, yathi iSikolo Sobulungiseleli Sobuthixo sasekwa ngenjongo yokunceda abantu bakaThixo “baziqeqeshe ukuze babe ngamaNgqina ashumayela kakuhle ngoBukumkani.”—2 Tim. 2:15.
16, 17. Ngaba iSikolo Sobulungiseleli Sobuthixo sasifundisa indlela yokunikela iintetho kuphela? Cacisa.
16 Ekuqaleni, abazalwana abaninzi babekufumanisa kunzima ukuma phambi kwabantu banikele intetho. UClayton Woodworth Omnci., otata wakhe owavalelwa ejele ngendlela engekho mthethweni noMzalwan’ uRutherford nabanye ngo-1918, uchaza indlela awavakalelwa ngayo xa wayeqala ukuba kwesi sikolo ngo-1943. Uthi: “Kwakunzima kum ukunikela intetho. Kwakuba ngathi ulwimi lwam lude, kome umqala, ibe ngathi ndiyankwiniza.” Njengoko wayesiya ephucula, waye efumana amalungelo angakumbi okunikela iintetho. Ininzi into awayifundiswa kwesi sikolo. Wafunda indlela okubaluleke ngayo ukuthobeka nokuthembela kuYehova. Lo mzalwana uthi: “Ndiye ndabona ukuba isithethi asibalulekanga nganto. Kodwa ukuba silungiselela kakuhle size sayame ngoYehova, abaphulaphuli baya kuzonwabela iintetho zaso baze bafunde okuthile kuzo.”
17 Ngo-1959, kwacelwa oodade ukuba nabo babhalise esikolweni. UDade Edna Bauer ukhumbula isaziso esenziwayo kwindibano awaya kuyo. Uthi: “Ndikhumbula indlela abavuya ngayo oodade. Nabo babevulekelwe ngamathuba angakumbi.” Kangangeminyaka, abazalwana noodade abaninzi baye balixhakamfula ngazo zozibini ithuba lokubhalisa kwiSikolo Sobulungiseleli Sobuthixo ukuze bafundiswe nguYehova. Namhlanje, olo qeqesho silufumana kwintlanganiso yaphakathi evekini.—Funda uIsaya 54:13.
18, 19. (a) Ngoku sifundiswa njani ngendlela yokushumayela? (b) Kutheni sicula kwiintlanganiso? (Funda ibhokisi ethi “ Ukucula Iingoma Zenyaniso.”)
18 INtlanganiso Yenkonzo. Kwango-1919, kwakuhlanganwa ngaphambi kokuba kuyiwe entsimini. Kwezo ntlanganiso, kwakungayi wonke umntu ebandleni, kodwa kwakusiya kuphela abo baza kuhambisa iincwadi. Phantse wonke unyaka ka-1923, iNtlanganiso Yenkonzo yayibakho kanye ngenyanga, kodwa kwakusiya wonke umntu ebandleni. Ngo-1928, amabandla acelwa ukuba aqhube iNtlanganiso Yenkonzo kanye ngeveki, emva koko, ngo-1935, iMboniselo yakhuthaza ukuba xa eqhuba le ntlanganiso, amabandla mawasebenzise inkcazelo epapashwe kwiDirector (neyathi kamva yabizwa ngokuba yi-Informant, yaze kamva yabizwa ngokuba buBulungiseleli Bethu BoBukumkani). Kungekudala, le ntlanganiso yaba kucwangciso lwebandla lweveki nganye.
19 Namhlanje sifumana ulwalathiso olusincedayo lwendlela yokushumayela kwintlanganiso yaphakathi evekini. (Mat. 10:5-13) Ukuba ungomnye wabantu abayinikwayo iNcwadi Yeentlanganiso, ngaba uyayifunda uze uwasebenzise amacebiso alapho entsimini?
Eyona Ntlanganiso Ibalulekileyo Enyakeni
20-22. (a) Kutheni sisenza isikhumbuzo sokufa kukaYesu? (b) Kwenzeka ntoni kuthi xa sisiya eSikhumbuzweni nyaka ngamnye?
20 UYesu waxelela abafundi bakhe ukuba benze isikhumbuzo sokufa kwakhe ade afike. NjengePasika, iSikhumbuzo sokufa kukaKristu senziwa nyaka ngamnye. (1 Kor. 11:23-26) Nyaka ngamnye kuza izigidi kule ntlanganiso. Ikhumbuza abathanjiswa ngelungelo abanalo lokuba ziindlalifa zoBukumkani. (Roma 8:17) Kwicala lezinye izimvu, ukubakho eSikhumbuzweni kubangela zibe nentlonelo yaye zinyaniseke kuKumkani woBukumkani bukaThixo.—Yoh. 10:16.
21 UMzalwan’ uRussell nabanye bakuqonda ukubaluleka kokwenza iSidlo SeNkosi Sangokuhlwa yaye babesazi ukuba simele sibekho kanye ngonyaka. IMboniselo ka-Aprili 1880 yathi: “Sekuyiminyaka kulisiko lethu apha ePittsburgh . . . ukukhumbula iPasika [iSikhumbuzo,] yaye sisitya isonka newayini ezimela umzimba weNkosi negazi.” Kamva iindibano zaqhutywa kunye neSikhumbuzo. Ezokuqala iingxelo ezagcinwayo zezeSikhumbuzo esabakho ngo-1889, apho kwakukho abantu abayi-225, kwaza kwabhaptizwa abayi-22.
22 Namhlanje, iSikhumbuzo asibi yinxalenye yocwangciso lwendibano, kodwa sisuka nje simemele abantu kwiHolo yoBukumkani ekufutshane okanye kwenye indawo eqeshiweyo. Ngo-2013, babengaphezu kwe-19 miliyoni ababeze esikhumbuzweni sokufa kukaYesu. Sinelungelo elikhulu lokubakho eSikhumbuzweni nokukhuthaza abanye beze ngobu busuku bungcwele. Ngaba nyaka ngamnye umema abantu abaninzi kangangoko kunokwenzeka?
Indlela Esivakalelwa Ngayo Ngeentlanganiso Ityhila Ntoni Ngathi?
23. Uvakalelwa njani ngokuya kwiintlanganiso?
23 Abakhonzi bakaYehova abawujongi umyalelo wokuya kwiintlanganiso njengoxanduva. (Heb. 10:24, 25; 1 Yoh. 5:3) Ngokomzekelo, uKumkani uDavide wayekuthanda ukuya kunqula endlwini kaYehova. (INdu. 27:4) Wayekuthanda ngokukhethekileyo ukuya kunqula nabanye abathanda uThixo. (INdu. 35:18) Khawucinge nangoYesu. Naye, nangona wayemncinane ngeminyaka, wayekuthanda gqitha ukuya kunqula endlwini kaYise.—Luka 2:41-49.
Umnqweno esinawo wokuhlanganisana ubonisa ukuba buyinto yokwenene uBukumkani bukaThixo kuthi
24. Sizuza ntoni ngokubakho kwiintlanganiso?
24 Xa sisiya kwiintlanganiso, senza kucace ukuba siyamthanda uYehova nokuba sinqwenela ukukhuthaza abazalwana noodade wethu. Sikwabonisa nomnqweno esinawo wokufunda indlela yokuphila njengabalawulwa boBukumkani bukaThixo, kuba eyona ndawo sifundiswa kuyo le ndlela yokuphila kukwiintlanganiso nakwiindibano. Kwakhona, kwiintlanganiso siyaqeqeshwa ukuze sibe nobuchule namandla okunyamezela kulo msebenzi ubalulekileyo wenziwa buBukumkani bukaThixo namhlanje—lo wokwenza nokuqeqesha abafundi bakaKumkani uYesu Kristu. (Funda uMateyu 28:19, 20.) Ngaphandle kwamathandabuzo, xa sikuthatha nzulu ukuhlanganisana, sibonisa indlela esibujonga ngayo ubukho boBukumkani bukaThixo. Akwaba singahlala sizixabisa iintlanganiso!
^ isiqe. 2 Ukongezelela kwiintlanganiso zethu zeveki nganye, kukhuthazwa intsapho okanye umntu ngamnye ukuba abekele ecaleni ixesha lokufundisisa okanye enze unqulo lwentsapho.
^ isiqe. 9 Ngo-2013, besele kukho iintetho zesidlangalala ezingaphezu kwe-180.


text:
Chapter 10
1 Abo ke bawutywinayo: nguNehemiya irhuluneli, unyana kaHakaliya, noZedekiya,
2 noSeraya, noAzariya, noYeremiya,
3 noPashure, noAmariya, noMalekiya,
4 noHatushe, noShebhaniya, noMaluki,
5 noHarim, noMeremoti, no-Obhadiya,
6 noDaniyeli, noGineton, noBharuki,
7 noMeshulam, noAbhiya, noMiyamin,
8 noMahazeya, noBhilegayi, noShemaya; abo ngababingeleli.
9 AbaLevi: nguYeshuwa unyana ka-Azaniya, noBhinwi koonyana bakaHenadade, noKademiyeli.
10 Nabazalwana babo: nguShebhaniya, noHodiya, noKelita, noPelaya, noHanan,
11 noMika, noRehobhi, noHashabhiya,
12 noZakure, noSherebhiya, noShebhaniya,
13 noHodiya, noBhani, noBheninu.
14 Iintloko zabantu: nguParoshe, noPahati wakwaMowabhi, noElam, noZatu, noBhani,
15 noBhuni, noAzegadi, noBhebhayi,
16 noAdoniya, noBhigvayi, noAdin,
17 noAtere, noHezekiya, noAzure,
18 noHodiya, noHashum, noBhetsayi,
19 noHarifi, noAnatoti, noNebhayi,
20 noMagepihashe, noMeshulam, noHezire,
21 noMeshezabheli, noTsadoki, noYaduwa,
22 noPelatiya, noHanan, noAnaya,
23 noHosheya, noHananiya, noHashubhi,
24 noHaloheshe, noPileha, noShobheki,
25 noRehum, noHashabena, noMahaseya,
26 noAhiya, noHanan, noAnan,
27 noMaluki, noHarim, noBhahana.
28 Abanye abantu, ababingeleli, nabaLevi, nabamasango, neemvumi, nabakhonzi betempile, nabo bonke ababezahlule kwizizwe zamazwe, beza emyalelweni kaThixo; abafazi babo, noonyana babo, neentombi zabo, bonke abasebenokwazi nokuqonda.
29 Babambelela kubazalwana babo, iingangamsha zabo, bangena esiqalekisweni nasesifungweni sokuhamba ngomyalelo kaThixo, owawiswa ngesandla sikaMoses umkhonzi kaThixo, nokuyigcina nokuyenza yonke imithetho kaYehova iNkosi yethu, namasiko akhe, nemimiselo yakhe:
30 singazendiseli iintombi zethu kwizizwe zeli lizwe, singabazekeli oonyana bethu iintombi zazo;
31 sithi izizwe zeli lizwe ezizisa izinto zentengo, nengqolowa, nokuba yiyiphi, ngemini yesabatha, zithengisa, singathengi kuzo ngesabatha nangomhla ongcwele; siwuyeke ulale umnyaka wesixhenxe, nento ebolekiweyo sisandla nokuba sesikabani.
32 Sizimisele imithetho yokubeka phezu kwethu isahlulo sesithathu seshekele ngomnyaka, ngenxa yenkonzo yendlu kaThixo wethu:
33 ngenxa yezonka ezicwangcisiweyo, nomnikelo wokudla wamaxesha onke, nangenxa yedini elinyukayo lamaxesha onke, nelesabatha, nelokuthwasa kwenyanga, nangenxa yamaxesha amisiweyo, nangenxa yezinto ezingcwele, nangenxa yamadini ezono okucamagushela amaSirayeli, nomsebenzi wonke wendlu kaThixo wethu.
34 Sibawisele amaqashiso ngomsondezo weenkuni ababingeleli, nabaLevi, nabantu, ukuba ziziswe endlwini kaThixo wethu, ngokwezindlu zethu zooyise, ngamaxesha amisiweyo, iminyaka ngeminyaka, ukuba zibaswe esibingelelweni sikaYehova uThixo wethu, ngoko kubhaliweyo emyalelweni;
35 sizise iintlahlela zomhlaba wethu, neentlahlela zeziqhamo zonke zemithi yonke, iminyaka ngeminyaka, endlwini kaYehova;
36 nabamazibulo koonyana bethu nawemfuyo yethu, ngoko kubhaliweyo emyalelweni, namazibulo eenkomo zethu, nawempahla emfutshane, siwazise endlwini kaThixo wethu, kubabingeleli abalungiselelayo endlwini kaThixo wethu;
37 neentlahlela zemigrayo yethu, nemirhumo yethu, neziqhamo zemithi yonke, iwayini entsha, neoli, sizizise kubabingeleli emagumbini endlu kaThixo wethu; nezishumi zemihlaba yethu kubaLevi; bona abaLevi bazamkele izishumi emizini yonke esilima kuyo.
38 Umbingeleli unyana ka-Aron aze abekho nabaLevi, ekuzamkeleni kwabaLevi izishumi; bazinyuse abaLevi izishumi zezishumi ezo, bazizise endlwini kaThixo wethu, emagumbini endlu yobuncwane;
39 ngokuba oonyana bakaSirayeli noonyana bakaLevi baya kuzisa umrhumo wengqolowa, newayini entsha, neoli, emagumbini apho zikhona iimpahla ezingcwele, nababingeleli abalungiselelayo, nabamasango, neemvumi; indlu kaThixo wethu singayishiyi.


text:
Chapter 5
1 Ngoko yibani ngabaxelisa uThixo, ngokwabantwana abaziintanda;
2 nihambe eluthandweni, kwanjengokuba naye uKristu wasithandayo, wazinikela ngenxa yethu, ukuba abe ngumnikelo nedini kuye uThixo, ukuba abe livumba elimnandi.
3 Ke umbulo, nako konke ukungcola, nokubawa, makungakhe kukhankanywe phakathi kwenu, njengoko kubafaneleyo abangcwele;
4 kwanamanyala, nentetho yobuyatha, nobuhiba, izinto ezo ezingafanelekileyo. Makube kokukhona ninemibulelo.
5 Kuba oku nikwazi, ukuba wonke umenzi wombulo, nomntu ongcolileyo, nolibawa, engumkhonzi wezithixo, akanalifa ebukumkanini bukaKristu noThixo.
6 Makungabikho namnye unilukuhlayo ngamazwi alambathayo; kuba iza ngenxa yezo zinto ingqumbo kaThixo phezu kwabangevayo.
7 Ngoko musani ukuba ngamahlulelana nabo.
8 Kuba nina naye nifudula nibubumnyama, ke ngoku nikukukhanya, niseNkosini nje; hambani ke ngokwabantwana bokukhanya.
9 Kuba sona isiqhamo soMoya sikuko konke ukulunga, nobulungisa, nenyaniso;
10 nicikida ukuba yintoni na ekholekileyo kakuhle kwiNkosi.
11 Kanjalo musani ukuba nabudlelane ngemisebenzi yobumnyama engenasiqhamo; makube kukhona niyohlwayayo.
12 Kuba izinto ezenziwa ngabo emfihlekweni kulihlazo nokuzithetha.
13 Ke zonke ezi zinto, zakohlwaywa, ziyabonakalaliswa kukukhanya; kuba konke okubonakalaliswayo kukukhanya.
14 Kungoko athi, Vuka wena uleleyo, uvuke kwabafileyo; uKristu wokukhanyisela.
15 Khangelani ngoko, ukuba ningathini na, ukuze kucokiseke ukuhamba kwenu; ningabi njengabaswele ubulumko, yibani njengezilumko;
16 nizongela ixesha eli, ngokuba le mihla ayindawo.
17 Ngenxa yoko musani ukuba ziintsweli-kuqonda; yibani ngabakuqondayo into okuyiyo ukuthanda kweNkosi.
18 Kanjalo musani ukunxila yiwayini, ekukhoyo kuloo nto ukuzibhubhisa; manizaliswe nguMoya;
19 nithetha omnye nomnye ngeendumiso, neengoma, nezango ezizezomoya, nivuma, nibetha uhadi entliziyweni yenu kuyo iNkosi,
20 nimana nibulela ngenxa yeento zonke, egameni leNkosi yethu uYesu Kristu, kuye uThixo uYise;
21 nilulamelana ngokoyika uThixo.
22 Nina bafazi, walulameleni awenu amadoda, ngokokululamela iNkosi;
23 ngokuba indoda le iyintloko yomfazi, njengokuba naye uKristu eyintloko yebandla, eli; waye yena ngokwakhe enguMsindisi wawo umzimba.
24 Ke, kwanjengokuba ibandla eli limlulamela uKristu, mabathi ngokunjalo nabafazi bawalulamele awabo amadoda ezintweni zonke.
25 Nina madoda, bathandeni abafazi benu, njengokuba naye uKristu walithandayo ibandla, wazinikela ngenxa yalo;
26 ukuze alingcwalise, elihlambulule ngokuhlamba kwamanzi ngelizwi;
27 ukuze alimise phambi kwakhe linobuqaqawuli, lilibandla elingenabala, elingenamibimbi nanye into enjalo, ukuze libe ngcwele, lingabi nasiphako.
28 Ngoko amelwe amadoda ukubathanda abawo abafazi, njengokuba beyimizimba yawo. Lowo umthandayo umkakhe, uyazithanda;
29 kuba akukho namnye wakha wayithiya eyakhe inyama; usuka ayondle, ayigcine, njengokuba nayo iNkosi ilenjenjalo ibandla.
30 Ngokuba singamalungu omzimba wayo, singabenyama yayo, singabamathambo ayo.
31 Ngenxa yoko ke, umntu womshiya uyise nonina, anamathele kuye umkakhe, baze abo babini babe nyama-nye.
32 Loo mfihlelo inkulu; ke mna ndithetha ndisingisele kuKristu, ndisingisele nakulo ibandla.
33 Kodwa ke manithi nani ngabanye, elowo amthande umkakhe, njengoko azithanda ngako; umfazi ke makayoyike indoda.


text:
Kuye kwaziwa kakade ukuba ukusingatha uphando olungundoqo lwegama eliphambili liphakathi kweengxenye eziphambili ze-Search Engine Optimization (SEO) kunye nomxholo wanamhlanje wokuthengisa ngeDavidi kunye ne-Ecommerce shishini, ngokwenene uyayinakucala apho uthengisa khona kude. Ezinye iingcali ze-SEO zithi "umxholo uyinkosi. "Yaye loo nto ayiyiyo ingqiqo kuphela ekuphuculweni kokuqala kweenjini ezinjengeGoogle ngokwayo, kodwa kumashishini okuthumela amanqaku kunye nakwiyiphi na iprojekthi ye-intanethi ejongene nokuthengisa i-intanethi, njenge-Amazon. Yaye makhe sijamelane nayo - kufuneka ukuba ungabikho kumbuzo othi abathengisi abaqalayo kwi-Amazon bafuna iprojekthi yegama elingundoqo kunabo bonke.
kwaye kungekhona nje ukuhlala ngaphandle kwabadlali be-niche kwaye uqale ukwakha idumela kunye negunya njengabahwebi abaphumelelayo ukuthenga. Into yokuba akukho mntu unokukwazi ukusinda kuloo nqanaba elincinci lokuncintisana kwemakethi, ngaphandle kokuba ixhaswe nge-right ye-software yegama elingundoqo le-Amazon, abancedisi bokulandelela kunye nezixhobo zokubiza ukugcina uluhlu lwemveliso luhlaziywa. Ekugqibeleni - ukuphumelela ibhokisi yokuthenga kwaye uhlale phakathi kwezinto eziphezulu eziveziweyo ezithengiswa ngaphaya kwalo.
Ngoko ke, ekuqwalaseleni ukuba uphando lwegama eliphambili ngokwalo, kunye neengcebiso zalo zokubambisana ezinomsila, ziyimfuneko ebalulekileyo kunokuba nayiphi na i-luxury. iindlela eziqhelekileyo zokukhetha kulula kodwa ukwenza ngokuqinisekileyo i-Amazon yegama eliphambili leprojekthi yezixhobo zabasebenzisi bokuqala. Ngethemba uya kufumana i-kickstart enhle kunye nabo, ngokuqinisekileyo ngaphandle kokuchitha ipenny, njengoko nganye kwezi zixhobo ezilandelayo ze-i-keyword ze-Amazon zixhobo zifumaneka kwindawo evulekile kwiWebhu, okanye ubuncinane isiseko sabo.
I-Google AdWords I-Keyword Planner
Ingabonakala ngathi ayikho i-brainer, kodwa esi sikhokelo esisisiseko esisetyenziselwa isabelo seengonyama ze-SEOs esikolweni esidala singakhonza nabathengisi be-novice e-Amazon njengegama elingundoqo. isofthiwe esebenza ngokwenene. Into leyo kukuba isisombululo esisisiseko sikhulu kakhulu kubaqalayo. Ingundoqo kuba le toolkit engapheliyo ye-giant search world is good for you to give you a picture that shows all your potential search winning terms and long-tail combination, inqanaba labo langoku ukhuphiswano (ngaphandle koko, kunzima kangakanani la magama angundoqo ukuba athathele) , kunye nemilinganiselo yokukhangela yemilinganiselo ejolise kuyo. Kwaye akukho mfuneko yokuthi idatha ehlinzekwe yi-Google kufuneka ibe yinkalo ebanzi kwaye mhlawumbi ibe yinkcenkceshe, idibene ndawonye kungekuphela kwendawo yokuthengisa (njengama-Amazon, eBay, iWalmart, njl. ), kodwa iqokelelwe kuyo yonke inkcazo yosesho ekhoyo kwi-Intanethi.
- Khawucinge ngoluhlu oluthile lweenzuzo eziphambili ezinikezwa yi-Google Word Keyner Planner xa zisetyenziswe kwi-software ye-Amazon. ukufumana uluhlu lwemveliso yakho lubekwe kwigama elitshixo elingundoqo okanye ukudibanisa kwexesha elide. Ngenisa nje isiqhelo esisezantsi, nayiphi na ibinzana leemeko, uluhlu lwemveliso, iwebhusayithi, okanye umenzi - kwaye uyenziwe.
- Yiba nomfanekiso omkhulu wevolumu yokukhangela nayiphi na imveliso ekhethiweyo yomkhiqizo okanye mhlawumbi ekuphumeleleni ukuhlanganiswa kophando osetyenziswa ngabasebenzisi abaphilayo emhlabeni wonke.
- Yandisa ezininzi uluhlu oluphambili lwezinto eziphambili kunye neenkcukacha eziphambili ezijoliswe kakuhle ngokufumana ingqiqo ebalulekileyo kunye neempendulo zelungu eliphambili leelwimi.Futhi ungakulibali ukuba i-Google Wordwordner Planner iyona thuba le-goldmine ithuba lokuba uqaphele ngokukhawuleza indawo yakho eyithembisayo yegama elijoliswe kwindawo (i. e. , isixeko, urhulumente kunye nelizwe).
Igama eliphambili le-Spy Research Tool
Ngokungafani namanye amathuluzi eprojekthi ye-keyword ye-Amazon, i-toolkit iyonke ihlose ukukunika ingqiqo ecacileyo yegama-ibambe ngqo kwii-niche zakho , okanye iqokelelwe kwizinto eziphumelele kakhulu ekuthengiseni kwenye indawo kwiWebhu. Ukuba neefayile ezisisiseko kunye nokuhlawula i-fat-full version, i-Keyword Spy iyisisombululo esihle kakhulu kubathengisi abaqalayo ukuba baqikelele ngokukhawuleza umthamo wokukhangela kwanoma yiliphi igama elingundoqo, ngokuhambelana nokunika ipakethe enkulu enxulumene nophando kunye nokubonisa yonke imisila ende. ukudibanisa (kunye neenkcukacha zegama elikhethiweyo le-LSI) ukhuthazwa ukuba ubeke isithuba.
I-SEMrush yegama elingundoqo elingundoqo
Esi sikhokelo sokuqala se-SEO sinesixhobo sesevisi yaso, esingaba lula sakho esinye isisombululo xa sikhetha ukukhetha ilungelo I-software yegama elingundoqo le-Amazon. Phakathi kwamacandelo akhe anamandla, ezi zilandelayo ziphumo zophando olunzulu lwegama eliphambili lubonakala luhle kakhulu: ukubeka ubunzima bokulinganisela nayiphi na igama eliphambili, ukuhlolwa kwevolumu yenyanga yokukhangela, ukuphathwa kwezithuthi ze-PPC, uphando lokhuphiswano kunye nokuhlalutya kwezithuthi zakho kwiimarike zakho.
Isixhobo segama elingundoqo
Esi sihloko esichazayo sibizwa ngegama elisebenzisekayo elisezantsi le-software yegama le-Amazon. Ewe, i-Keyword Tool ayikho incedisi yegama elingundoqo, kodwa iqonga elipheleleyo le-intanethi elinikeza ingcaciso yesiqhelo yamahhala efumanekayo kubathengisi bee-Amazon ukuba bafumane amagama abalulekileyo ayenzayo kunye nemigca yokukhangela imilenze yezinto zabo zokwenza uluhlu. Qaphela, nangona kunjalo, ukuba ufumanise ezinye izinto eziphambili kwaye ezikhohlisayo kweli qonga, abathengisi abaninzi abanamava amaninzi athengisa kwi-Amazon baya kufuna ukuhlawula i-version yayo ephakamileyo eyaziwa njengegama elingundoqo leNkqubo Pro.
I-KwFinder Uluhlu loPhando
KwFinder yi-software yokugqibela ye-software yegama elingundoqo ye-Amazon Ndingathanda ukukubonisa namhlanje. Olu khetho luya kulungeleka xa lufika ekuveleni izihlwele zokunqoba amagama angundoqo omsila kunye nemigca yokukhangela yemveliso efumana ukuthandwa phakathi kwabathengi abaphilayo kude kube kude. I-KwFinder inceda ngokulinganayo nje nge-Amazon ngokwayo, kodwa ezinye iiplani eziqingqiweyo ze-ecommerce (njenge-eBay, iWalmart, i-Alibaba esitolo, njl njl.), kunye nezinye izinto, nakweendawo ezingathengiswanga, njengeenkonzo ze-YouTube zokubamba ividiyo, yewebhu yesibini evakatyeweyo. Emva koko, ndifumene i-KwFinder ngakumbi kunenzuzo, ngokukodwa kwimiba ephathekayo efana nenkqubo elula yokukhetha ikhophi, kunye nezinye iziphakamiso ezisetyenzisiweyo ezisuka kwi-semantic indexing. imibuzo nganye ngegama eliphambili elifunekayo, kunye nobunzima balo bunzima.


text:
Meyi 2-8
YOBHI 38–42
Ingoma 63 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Ukuthandazela Abanye Kuyamkholisa UYehova”: (imiz. 10)
Yob 42:7, 8—UYehova wayelindele ukuba uYobhi athandazele uElifazi, uBhiledadi noTsofare (w13 6/15 21 ¶17; w98 5/1 30-31 ¶3-6)
Yob 42:10—UYehova wamphilisa uYobhi emva kokuba ebathandazele (w98 5/1 31 ¶3)
Yob 42:10-17—UYehova wamsikelela kakhulu uYobhi ngenxa yokholo nokunyamezela kwakhe (w94 11/15 20 ¶19-20)
-
Ukwemba Ubuncwane ObuseBhayibhileni: (imiz. 8)
Yob 38:4-7—Ngoobani “amakhwezi” ibe yintoni esiyaziyo ngawo? (bh 97 ¶3)
Yob 42:3-5—Yintoni esinokuyenza ukuze sibone uThixo njengoYobhi? (w15 10/15 7-8 ¶16-17)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Yob 41:1-26
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze uxubushe iingongoma eziphambili. Ngamafutshane chaza indlela abavakalisi abanokuzisebenzisa ngayo izixhobo ze-elektroniki usebenzisa umxholo othi “Iindlela Zokusebenzisa iJW Library.” Bakhumbuze abaphulaphuli ukuba xa bebhala ingxelo nyanga nganye, babhale izihlandlo abaye badlala ngazo ividiyo entsimini. Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 60
“Ngaba Uyayisebenzisa I-JW Library?”: (imiz. 15) Qala ngengxubusho yemizuzu emihlanu yeli nqaku. Emva koko dlala uze uxubushe ividiyo ethi Start Using “JW Library.” Phinda wenze okufanayo nakwezi vidiyo Download and Manage Publications and Customize the Reading Experience. Khuthaza bonke abo banokukwazi ukuba bakhuphele iJW Library baze badawunlowude uncwadi kwizixhobo zabo ze-elektroniki ngaphambi kokuba kuxutyushwe intetho ethi “Iindlela Zokusebenzisa iJW Library” ngoMeyi 16.
ISifundo SeBhayibhile Sebandla: (imiz. 30) ia isahl. 14 ¶14-22 nempinda yesahluko
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 77 Nomthandazo


text:
Chapter 17
1 Ngomnyaka weshumi elinesibini ka-Ahazi ukumkani wakwaYuda, uHoseya, unyana kaEla, waba ngukumkani kwaSamari kumaSirayeli, iminyaka yasithoba.
2 Wenza okubi emehlweni kaYehova; noko akaba njengookumkani bakwaSirayeli ababephambi kwakhe.
3 UShalemanesere ukumkani waseAsiriya wenyuka, wamfikela uHoseya; waba ngumkhonzi wakhe, wamana emrholela iminikelo.
4 Ke kaloku ukumkani waseAsiriya wamfumana uHoseya eliphamba, ngokuthi athume izigidimi kuSo, ukumkani wamaYiputa, angawunyusi awuse umnikelo kukumkani waseAsiriya, njengokweminyaka ngeminyaka; ukumkani waseAsiriya wamvalela ke, wamkhonkxa entolongweni.
5 Ukumkani waseAsiriya waligqiba lonke ilizwe; wenyuka waya kumzi wakwaSamari, wawungqinga iminyaka emithathu.
6 Ngomnyaka wesithoba kaHoseya, ukumkani waseAsiriya wawuthimba umzi wakwaSamari, wawafudusela amaSirayeli eAsiriya, wawabeka eHala, naseHabhore, emlanjeni oyiGozan, nasemizini yamaMedi.
7 Kwenzeka oko kuba oonyana bakaSirayeli bonayo kuYehova uThixo wabo, owabanyusayo ezweni lamaYiputa, wabarhola phantsi kwesandla sikaFaro ukumkani waseYiputa; boyika thixo bambi,
8 bahamba emimiselweni yeentlanga, ebezigqogqe uYehova ebusweni boonyana bakaSirayeli, nakweyookumkani bakwaSirayeli, ababeyenzile.
9 Oonyana bakaSirayeli benza ngasese izinto ezingezizo kuYehova uThixo wabo, bazakhela iziganga emizini yabo yonke, kwathabathela kwinqaba yababoniseli kwesa kumzi onqatyisiweyo.
10 Bazimisela izimiso zamatye nooAshera ezindulini zonke ezinde, naphantsi kwemithi yonke eluhlaza;
11 baqhumisela khona ezigangeni zonke, njengeentlanga awazifudusayo uYehova ebusweni babo. Benza izinto ezimbi zokumqumbisa uYehova;
12 bakhonza izigodo ezizizithixo, wathi uYehova kubo, Ize ningazenzi ezo nto.
13 Waqononondisa uYehova kwaSirayeli nakwaYuda, ngabaprofeti bonke, iimboni ngeemboni, esithi, Buyani ezindleleni zenu ezimbi, nigcine imithetho yam, imimiselo yam, ngokomyalelo wonke endawumisela ooyihlo, endawuthumela kuni ngesandla sabakhonzi bam abaprofeti.
14 Abeva, bazenza lukhuni iintamo zabo, njengeentamo zooyise abangakholwanga nguYehova uThixo wabo.
15 Bayicekisa imimiselo yakhe, nomnqophiso wakhe awawenzayo nooyise babo, nezingqino zakhe awazingqinayo kubo; balandela izinto ezingento, baba ziinto ezingento, balandelana neentlanga ezibangqongileyo, awayebawisele umthetho uYehova ngazo, ukuba bangenzi njengazo.
16 Bayishiya yonke imithetho kaYehova uThixo wabo, bazenzela umfanekiso otyhidiweyo, amathole amabini, benza uAshera, baqubuda kumkhosi wonke wezulu, bakhonza uBhahali.
17 Bacandisa oonyana babo neentombi zabo emlilweni, bavumisa, bahlaba izihlabo, bazithengisela ukwenza okubi emehlweni kaYehova, ukuba bamqumbise.
18 UYehova waba nomsindo omkhulu kunene kumaSirayeli, wawasusa ebusweni bakhe, yaba sisizwe sakwaYuda sodwa esasalayo.
19 KwanamaYuda akayigcinanga imithetho kaYehova uThixo wawo; ahamba ngemimiselo yamaSirayeli abeyenzile.
20 Wayilahla ke uYehova yonke imbewu yakwaSirayeli, wabacinezela, wabanikela esandleni sabaphangi, wada wabagxotha ebusweni bakhe.
21 Ngokuba wawakrazula amaSirayeli endlwini kaDavide; aza amenza ukumkani uYarobheham unyana kaNebhati. UYarobheham wawawexula amaSirayeli ekumlandeleni uYehova, wawonisa ngesono esikhulu.
22 Bahamba oonyana bakaSirayeli ezonweni zonke zikaYarobheham awazenzayo abatyeka kuzo,
23 wada uYehova wawasusa amaSirayeli ebusweni bakhe, njengoko wakuthethayo ngabakhonzi bakhe bonke, abaprofeti. Afuduswa ke amaSirayeli emhlabeni wawo, asiwa eAsiriya, unanamhla.
24 Ke kaloku ukumkani waseAsiriya wazisa abantu, bevela eBhabheli, naseKuta, naseAva, naseHamati, naseSefarvayim, wababeka emizini yakwaSamari, esikhundleni soonyana bakaSirayeli. Balihlutha elakwaSamari, bahlala emizini yalo.
25 Kwathi ekuqaleni kokuma kwabo khona, abamoyika uYehova; uYehova wathuma iingonyama phakathi kwabo; zaya zibulala phakathi kwabo.
26 Bathetha ke kukumkani waseAsiriya, bathi, lintlanga ozifudusileyo, wazibeka emizini yelakwaSamari, azilazi isiko loThixo weli lizwe; uzithumele ke iingonyama; yabona, ziyazibulala, ngokokuba zingalazi isiko loThixo weli lizwe.
27 Wawisa umthetho ukumkani waseAsiriya wathi, Yisani apho omnye wababingeleli enabafudusa khona, aye ahlale khona, abafundise isiko loThixo weli lizwe.
28 Waya ke omnye wababingeleli, ababefudusiwe kwelakwaSamari, wahlala eBheteli, wamana ebafundisa ukuba mabathini na ukumoyika uYehova.
29 Lwaye uhlanga ngohlanga lusenza oothixo balo, lubamisa ezindlwini zeziganga awazenzayo amaSamari, uhlanga ngohlanga emizini yalo, apho beluhlala khona.
30 Amadoda aseBhabheli enza uSukoti-bhenoti; amadoda aseKuti enza uNeregale; amadoda aseHamati enza uAshima;
31 awaseAya enza uNibhehas noTartake; awaseSefarvayim atshisa oonyana bawo ngomlilo kuAdrameleki noAnameleki, oothixo baseSefarvayim.
32 Ebemoyika noYehova; azenzela eluntwini lonke ababingeleli beziganga, ababenzela amadini ezindlwini zeziganga.
33 UYehova ayemoyika, oothixo bawo ebakhonza ngokwesiko leentlanga ababefuduswe kuzo.
34 Unanamhla enza ngokwamasiko amhlamnene; akamoyiki uYehova, engenzi ngeyawo imimiselo nangelawo isiko, nangokomyalelo nomthetho, awabawiselayo uYehova oonyana bakaYakobi, awamnika igama elinguSirayeli.
35 Wenza umnqophiso nabo uYehova, wabawisela umthetho, wathi, Ize ningoyiki thixo bambi, ningabanquli, ningabakhonzi, ningabingeleli kubo;
36 nguYehova yedwa owaninyusayo ezweni laseYiputa ngamandla amakhulu nangengalo eyolukileyo; nguye eniya koyika yena, nimnqule, nibingelele kuye;
37 imimiselo, namasiko, nomyalelo, nomthetho awanibhalelayo, nigcine ukwenza yona yonke imihla, ningoyiki thixo bambi;
38 umnqophiso endawenza nani, ningawulibali wona, ningoyiki thixo bambi.
39 NguYehova uThixo wenu yedwa eniya koyika yena; wonihlangula esandleni seentshaba zenu yena.
40 Abaphulaphulanga; benza ngokwesiko labo lamhlamnene.
41 Zaye zisithi ke ezo ntlanga zoyike uYehova, zikhonze nemifanekiso yazo eqingqiweyo kananjalo abantwana bazo, nabantwana babantwana bazo, njengoko benza ngako ooyise, benza ngako nabo unanamhla.


text:
Chapter 23
1 Waza uYesu wathetha kwisihlwele nakubafundi bakhe,
2 esithi, Ababhali nabaFarisi bahleli esihlalweni sikaMoses.
3 Konke ngoko abasukuba besithi kuni kugcineni, ze nikugcine nikwenze; kodwa ze ningenzi ngokwemisebenzi yabo; kuba bathetha baze bangenzi.
4 Kuba babopha imithwalo enzima, esindayo, bayibeke emagxeni abantu, babe ke bona bengathandi kuyishukumisa nangomnwe lo wabo.
5 Yonke imisebenzi yabo ke bayenza ngokunga bangabonwa ngabantu; bawenze banzi amaqhaga abo ezikhumbuzo, bayandise imiqukumbelo yeengubo zabo.
6 Kananjalo bathanda izilili zobukhulu ezidlweni, kwanezihlalo zobukhulu ezindlwini zesikhungu,
7 nemibuliso ezindaweni zembutho, nokubizwa ngabantu kuthiwe, Rabhi, Rabhi.
8 Ke nina maningabizwa kuthiwe Rabhi; kuba mnye uMkhokeli wenu, uKristu; nina ke nonke ningabazalwana.
9 Ningabizi mntu ngokuba nguyihlo emhlabeni apha; kuba mnye uYihlo wenu, lowo usemazulwini.
10 Kananjalo maningabizwa ngokuba ningabakhokeli; kuba mnye uMkhokeli wenu, uKristu.
11 Omkhulu ke kuni makabe ngumlungiseleli wenu.
12 Osukuba ke eziphakamisa uya kuthotywa; nosukuba ezithoba uya kuphakanyiswa.
13 Yeha, nina babhali, baFarisi, bahanahanisindini! Ngokuba nibuvala ubukumkani bamazulu phambi kwabantu; kuba aningeni nina, nabangenayo anibavumeli ukuba bangene.
14 Yeha, nina babhali, baFarisi, bahanahanisindini! Ngokuba nisidla izindlu zabahlolokazi, nize ngokunyhwalaza nithandaze uzungu; ngenxa yoko niya kwamkela ugwebo olugqithiseleyo.
15 Yeha, nina babhali, baFarisi, bahanahanisindini! Ngokuba nijikajika ulwandle nomhlaba ukuze nenze nokuba mnye ongena ebuYudeni; nithi, xa athe wazuzeka, nimenze abe ngumntwana wesihogo ngokuphindiweyo kunani.
16 Yeha, nina bakhokelindini baziimfama! Nina nithi, Othe wafunga itempile, akunto oko; ke othe wafunga igolide yetempile, unetyala.
17 Ziyatha, zimfama, kanene yiyiphi na enkulu? Yigolide, yitempile eyingcwalisayo igolide, kusini na?
18 Kanjalo nina nithi, Othe wafunga isibingelelo, akunto oko; ke othe wafunga umnikelo ophezu kwaso, unetyala.
19 Ziyatha, zimfama, kanene yiyiphi na enkulu? Ngumnikelo, sisibingelelo esiwungcwalisayo umnikelo, kusini na?
20 Lowo usifungayo ngoko isibingelelo ufunga sona neento zonke eziphezu kwaso.
21 Nalowo uyifungayo itempile, ufunga yona nomiyo kuyo.
22 Nalowo uwafungayo amazulu, ufunga itrone kaThixo nohleli phezu kwayo.
23 Yeha, nina babhali, baFarisi, bahanahanisindini! Ngokuba ninikela izishumi zetyeleba nedile nekumin, kanti nizishiyile ezona ndawo zinzima zomthetho, umgwebo nenceba nokholo; ezi benimelwe kukuba nizenze, nithi neziya ningazishiyi.
24 Bakhokelindini baziimfama, abahluza imbuzane, ke baginye inkamela.
25 Yeha, nina babhali, baFarisi, bahanahanisindini! Ngokuba nihlambulula umphandle wendebe nesitya, kanti ke ngaphakathi kuzele kukuphanga nokungazeyisi.
26 MFarisindini uyimfama, hlambulula tanci okungaphakathi kwendebe nesitya, ukuze kuthi okungaphandle kwazo kuhlambuluke nako.
27 Yeha, nina babhali, baFarisi, bahanahanisindini! Ngokuba nifana namangcwaba aqatywe ifutha, athi abonakale emahle okunene ngaphandle, kanti ngaphakathi azele ngamathambo abafileyo nokungcola konke.
28 Ngokukwanjalo nani ngaphandle okunene nibonakala kubantu ningamalungisa, kanti ngaphakathi nizele luhanahaniso nokuchasene nomthetho.
29 Yeha, nina babhali, baFarisi, bahanahanisindini! Ngokuba niwakha amangcwaba abaprofeti, nivathise amangcwaba amalungisa,
30 nithi, Ukuba sasikho thina ngemihla yoobawo, singe singabanga nabudlelane nabo ngegazi labaprofeti.
31 Ngoko niyangqina kwanina, ukuba ningoonyana babo babulala abaprofeti.
32 Wuzaliseni kambe nani umlinganisela wooyihlo.
33 Zinyokandini, nzalandini yamarhamba, ningathini na ukuwusaba umgwebo wesihogo?
34 Ngenxa yoko, niyabona, mna ndinithumela abaprofeti nezilumko nababhali; niya kuthi inxenye kubo niyibulale, niyibethelele eminqamlezweni, nithi inxenye kubo niyityakatye ezindlwini zenu zesikhungu, niyitshutshise kwimizi ngemizi;
35 ukuze linifikele lonke igazi elinobulungisa, elaphalazwayo emhlabeni apha, lithabathela egazini lika-Abheli ilungisa, lizise egazini likaZekariya, unyana kaBherekiya, enambulalela phakathi kwendawo engcwele nesibingelelo.
36 Inene, ndithi kuni, Zonke ezo zinto ziya kusihlela esi sizukulwana.
37 Yerusalem, Yerusalem, wena ubabulalayo abaprofeti, ubagibisele ngamatye abo bathunywe kuwe, kufuthi kangakanani na ndithande ukubabuthela ndawonye abantwana bakho, ngohlobo esithi isikhukukazi siwabuthele ndawonye amathole aso ngaphantsi kwamaphiko, anavuma!
38 Yabonani, indlu yenu ishiywa nani ize.
39 Kuba ndithi kuni, Aniyi kuba sandibona emveni koku, nide nithi, Makabongwe lowo uzayo egameni leNkosi.


text:
Kwathi, ngelishwa, indoda omnyama, angala zempumelelo, ukuba weba ingqalelo kwi Holm Vallen xa ifunyenwe Ljustorp ngeCawa emva kwemini. Okubuhlungu kukuba xa izinto ziza kuchaphazela zombini umdlalo kunye nomoya ku endle. Lo mdlalo ke? Ljustorp wafumana indawo enkulu ngu ukufumana ngokukhawuleza 2-0 conduit. 0-1 kwaba kakade 6:ngomzuzu th ngeposi okunokuthi kwenziwe kumnatha,. Apho ukuziphendulela ekhaya ngemincili iqela Wayeba kunye neqela kude lula ukubeka ibhola ngaphaya kwenethi… Funda ingxelo umdlalo ngokupheleleyo kwiinkqubo holmssk.se/alaget.
+ izifinyezo ngaphezulu (yaye “ngaphambi-ntetho”) evela Lokalfotbollen.nu.
Recensensioner zonke imidlalo league (updated emva kwexesha okanye ngosuku emva komdlalo,).
Umntu lo mdlalo *: Kristoffer Sahlén.
*Abamiselweyo ngamaxa Holm-ezinkonzweni. Namhlanje respresenterad ngu Bengt Sahlén.
+ Spelarnas prestationer i dagens match. Se målskyttar, assister, inhopp etc.
+ Bona umdlali manani imidlalo hsk kaThixo, imigomo, ukuncedisa, Best m.m.
umdlalo olandelayo: ina Sundsvall 3 – hsk, 16:00 Sunday 15/9 Baldershov.Jonga nalamaphepha - game Software, itheyibhile, scorer M.M..
.
.
+ Table, midlalo, njl, NY: div. 5 ekwindla Table: Holmbygden.se/itheyibhile.
+ scorers Top: Holms SK kaThixo yangaphakathi, div. 5 uyilo, NY: div. 5 bawe.
+ Publikliga: div. 5 uyilo, NY: div. 5 bawe.
+ Holmbygden.se/hsk – Funda ngaphezulu malunga umbutho Holms Sportklubb.
+ Holmbygden.se/hskkalender – Sync idibanisa iiseshoni / uqeqesho mobile yakho!
+ Holmbygden.se/ibonisa – Iziphumo kunye neetafile bonke Medelpad Impact, Kwakhona ingxelo ngqo siphile ukusuka Olympics and Superettan (m. Giffarna).
+ Bhalisa ku iziphumo hsk uze utshatise iinkcukacha SMS via Holmbygden.se!


text:
Chapter 44
1 Ilizwi elafikayo kuYeremiya ngokusingisele kumaYuda onke ahleliyo ezweni laseYiputa, ahleli eMigidoli, naseTapanesi, naseNofu, nasezweni lasePatrosi, lalisithi:
2 Utsho uYehova wemikhosi, uThixo kaSirayeli, ukuthi, Nibubonile ububi bonke endayizisela bona iYerusalem, nemizi yonke yakwaYuda. Niyabona, ingamanxuwa ngayo le mini, akukho umiyo kuyo;
3 ngenxa yobubi ababenzayo, ukuze bandiqumbise ngokuya kuqhumisela nokukhonza thixo bambi, ababengabazi bona, nani, nooyihlo.
4 Ndathumela kuni bonke abakhonzi bam abaprofeti, ndibathuma ndivuka kusasa, ndisithi, Musani ukukha niyenze le nto ingamasikizi, ndiyithiyileyo.
5 Noko ke abevanga, abayithobanga indlebe yabo, ukuba babuye ebubini babo, bangaqhumiseli thixweni bambi.
6 Baphalazeka ke ubushushu bam nomsindo wam, watshisa emizini yakwaYuda nasezitratweni zeYerusalem; yaba linxuwa, yabharha, njengoku kunjalo namhla.
7 Kaloku utsho uYehova wemikhosi, uThixo kaSirayeli, ukuthi, Yini na ukuba niyenzele ububi obukhulukangaka imiphefumlo yenu, bokunqumla kuni indoda nomfazi, umntwana nosebeleni, kwelakwaYuda, kungasali masalela kuni;
8 ngokundiqumbisa ngezenzo zezandla zenu, ngokuqhumisela thixweni bambi ezweni laseYiputa, eneza kuphambukela kulo; ukuze nizinqumle ngokwenu, nibe yintshabhiso nesingcikivo ezintlangeni zonke zehlabathi?
9 Nizilibele na izinto ezimbi zooyihlo; izinto ezimbi zookumkani bakwaYuda, nezinto ezimbi zabafazi babo, nezinto ezimbi zenu ngokwenu, nezinto ezimbi zabafazi benu, abazenzayo ezweni lakwaYuda nasezitratweni zeYerusalem?
10 Unanamhla abatyumkanga, aboyikanga, abahambanga ngomyalelo wam nangemimiselo yam, endayibeka phambi kwenu naphambi kooyihlo.
11 Ngako oko utsho uYehova wemikhosi, uThixo kaSirayeli, ukuthi, Yabonani, ubuso bam ndiya kububhekisa kuni, ukuba kube kubi, anqunyulwe onke amaYuda.
12 Ndiya kuwathabatha amasalela akwaYuda, abubhekisileyo ubuso bawo ekuyeni ezweni laseYiputa ukuba aphambukele khona, agqitywe onke; aya kuwa ezweni leYiputa; aya kugqityelwa likrele nayindlala, kuthabathele kwabancinane kuse kwabakhulu; aya kufa likrele nayindlala, abe yintshwabulo, nommangaliso, nentshabhiso, nesingcikivo.
13 Ndiya kubavelela abahleli ezweni leYiputa, njengoko ndayivelelayo iYerusalem ngekrele, nangendlala, nangendyikitya yokufa.
14 Akuyi kubakho usindayo, usalayo, kumasalela akwaYuda, abeze kuphambukela khona ezweni leYiputa, ukuba abuyele ezweni lakwaYuda, elo lizwe ayiphakamisele kulo imiphefumlo yawo ukubuyela kulo, ukuba ahlale khona; ngokuba abayi kubuya, ingengabasinda ngokubhungca.
15 Amphendula uYeremiya onke amadoda, abesazi ukuba abafazi bawo baqhumisela thixweni bambi, nabafazi bonke ababemi esikhungwini esikhulu, nabantu bonke ababehleli ezweni leYiputa, ePatrosi, ngokuthi,
16 Ilizwi elo ulithethileyo kuthi egameni likaYehova, asiyi kukuphulaphula ngalo.
17 Inene, siya kuwenza onke amazwi aphumileyo emlonyeni wethu, okuqhumisela kukumkanikazi wezulu, simthululele iminikelo ethululwayo, njengoko sakwenzayo, thina noobawo, ookumkani bethu nabathetheli bethu, emizini yakwaYuda, nasezitratweni zaseYerusalem; sahlutha ke sisonka, salunga, asabona bubi.
18 Kususela koko sayekayo ukuqhumisela kukumkanikazi wezulu, nokumthululela iminikelo ethululwayo, saswela iinto zonke, sagqityelwa likrele nayindlala.
19 Xa ke thina bafazi siqhumiselayo kukumkanikazi wezulu, simthululelayo iminikelo ethululwayo, simenzela izonkana zokuba eyilwa, simthululela iminikelo ethululwayo, amadoda ethu akakho na kuthi?
20 Wathetha uYeremiya kubantu bonke, kumadoda nakubafazi, kubantu bonke abamphendulayo ngelo lizwi, wathi,
21 Ukuqhumisela oko enaqhumisela ngako emizini yakwaYuda nasezitratweni zaseYerusalem, nina nooyihlo, ookumkani benu nabathetheli benu, nabantu belizwe, akakukhumbulanga na uYehova? Akuthanga qatha na entliziyweni yakhe oko?
22 UYehova akaba saba nako ukuthwala, ngenxa yeentlondi zenu ezimbi, ngenxa yamasikizi enawenzayo; lasuka ilizwe lenu labharha, kwaba senkangala, langummangaliso nentshabhiso, lingenammi, njengoko kunjalo namhla.
23 Ngenxa yokuqhumisela kwenu, nangenxa yokona kwenu kuYehova, analiphulaphula izwi likaYehova, anahamba ngomyalelo wakhe, nangemimiselo yakhe, nangezingqino zakhe: ngenxa yoko bunihlele obo bubi, njengoko kunjalo namhla.
24 Wathi uYeremiya kubantu bonke, nakubafazi bonke, Liveni ilizwi likaYehova, nonke maYuda asezweni leYiputa;
25 utsho uYehova wemikhosi, uThixo kaSirayeli, ukuthi, Nina nabafazi benu niyathetha ngomlomo wenu, nangezandla zenu nikuzalise, nisithi, Masenze izibhambathiso zethu, esabhambathisa ngazo, zokuqhumisela kukumkanikazi wezulu, simthululele iminikelo ethululwayo:
26 zimiseni nizimise kambe izibhambathiso zenu; zenzeni nizenze kambe izibhambathiso zenu. Ngako oko liveni ilizwi likaYehova, nonke maYuda, ahleliyo ezweni leYiputa: Yabonani, ndifunge igama lam elikhulu, utsho uYehova, inene, aliyi kuba sabizwa igama lam ngumlomo kabani wakwaYuda ezweni lonke leYiputa, esithi, Ihleli nje iNkosi.
27 Yabonani, ndiwaphaphela ukuba kube kubi, kungalungi, agqityelwe onke amadoda akwaYuda ezweni laseYiputa, likrele nayindlala, ade aphele.
28 Baya kubuya ezweni leYiputa abasinde ekreleni, baye ezweni lakwaYuda bembalwa; alazi onke amasalela akwaYuda, azileyo ezweni leYiputa ukuba aphambukele kulo, ukuba liliphi na ilizwi eliya kuma khona: lelam, lelabo, kusini na.
29 Nangu ke umqondiso kuni, utsho uYehova, wokuba ndiya kunivelela kule ndawo, ukuze nazi ukuba amazwi am aya kuma, animele ububi.
30 Utsho uYehova ukuthi, Yabonani, ndiyamnikela uFaro-hofra, ukumkani weYiputa, esandleni seentshaba zakhe, esandleni sabafuna umphefumlo wakhe, njengoko ndamnikelayo uZedekiya ukumkani wakwaYuda esandleni sikaNebhukadenetsare ukumkani waseBhabheli, utshaba lwakhe, olube lufuna umphefumlo wakhe.


text:
Chapter 13
1 Kwafika ilizwi likaYehova kum, lisithi,
2 Nyana womntu, profeta uchase abaprofeti bakwaSirayeli abaprofetayo, uthi kwabaprofeta okwentliziyo yabo, Liveni ilizwi likaYehova.
3 Itsho iNkosi uYehova ukuthi, Yeha ke, abaprofeti abanobudenge, abalandela owabo umoya, nento abangayibonanga!
4 Baba njengeempungutye emanxuweni abaprofeti bakho, Sirayeli.
5 Aninyukanga niye emathutyeni, niyibiyele ngodonga indlu kaSirayeli, ukuze nakhe uluhlu lokulwa ngomhla kaYehova.
6 Babona into ekhohlakeleyo nokuvumisa okungamanga, abo bathi, Utsho uYehova; uYehova engabathumanga, ukanti balinda ukuqiniswa kwelo lizwi.
7 Anibonanga mbono wankohlakalo na, nakuvumisa okungamanga na, nisithi nje, Utsho uYehova; ndingathethanga mna?
8 Ngako oko itsho iNkosi uYehova ukuthi, Ngenxa yokuba nithethe into ekhohlakeleyo, nibona amanga, ngako oko, yabonani, ndinichasile; itsho iNkosi uYehova.
9 Isandla sam sichasa abaprofeti ababona into ekhohlakeleyo, bavumise amanga. Abayi kubakho ekucweyweni kwabantu bam, bangabhalwa encwadini yomlibo wendlu kaSirayeli, bangangeni emhlabeni wakwaSirayeli; nazi ukuba ndiyiNkosi uYehova.
10 Ngenxa yokuba, ewe, ngenxa yokuba bebandwendwisile abantu bam, besithi, Luxolo, kungekho luxolo; bathi, bakwakha udonga bona, yabona, abaya balutyabeka ngodaka oluhlephukayo:
11 yithi kwabatyabeka ngodaka oluhlephukayo, Luya kuwa; kuza isiphango esikhukulayo; nina ke, matye esichotho, yiwani; wena moya usisaqhwithi, ovuthuvuthuzayo, qhutha.
12 Xa ke luthe lwawa udonga, akuyi kuthiwa na kuni, Kuphi na ukutyabeka enatyabeka ngako?
13 Ngako oko itsho iNkosi uYehova ukuthi, Ndiya kuqhuthisa umoya ovuthuvuthuzayo ngobushushu bam; kuze nesiphango esikhukulayo ngomsindo wam, namatye ezichotho ngobushushu, ukuze kugqityelwe kuphele.
14 Ndiya kulugungxula udonga enalutyabeka ngodaka oluhlephukayo, ndiluwise emhlabeni, sityhilekile isiseko salo, luwe, niphelele kweso sithuba salo; nazi ukuba ndinguYehova.
15 Ndobuphelelisela eludongeni ubushushu bam, nakwabatyabeka ngodaka oluhlephukayo, ndithi kuni, Alusekho udonga, abasekho abatyabeki balo,
16 abaprofeti bakwaSirayeli ababeprofeta ngeYerusalem, ababebona umbono woxolo, kungekho luxolo; itsho iNkosi uYehova.
17 Wena ke, nyana womntu, bhekisa ubuso bakho kwiintombi zabantu bakowenu, eziprofeta okweentliziyo zazo.
18 Uze uprofete ngazo, uthi, Itsho iNkosi uYehova ukuthi, Yeha ke, abo bathunga izibophelelo ezihlahleni zezandla zonke, benze izigubungelo ezilingene iintloko zonke, ukuze bathiyele imiphefumlo! Nithiyele imiphefumlo yabantu bam, nasindisa eyenu imiphefumlo.
19 Nindihlambele kubantu bam ngenxa yerhasi esutywe ngezandla, nangenxa yamaqhekeza esonka, ukuze nibulale imiphefumlo ebingeyakufa, nisindise imiphefumlo ebingeyakusindiswa, ngamanga enu ebantwini bam abava amanga.
20 Ngako oko itsho iNkosi uYehova ukuthi, Yabonani, ndizichasile izibophelelo zenu, enithiyela ngazo imiphefumlo njengeentaka. Ndiya kuziqhawula ezingalweni zenu, ndiyindulule imiphefumlo, kwaimiphefumlo eniyithiyeleyo njengeentaka.
21 Ndozikrazula izigubungelo zenu, ndibahlangule abantu bam esandleni senu, bangabi saba yinto ethiyelwayo esandleni senu; nazi ukubandinguYehova.
22 Ngenxa enokuba niyenze buhlungu ngobuxoki intliziyo yelungisa, endingalenzanga buhlungu mna; nazomeleza izandla zongendawo, ukuze angabuyi endleleni yakhe embi, asindiswe:
23 ngako oko aniyi kuyibona into ekhohlakeleyo ningabi savumisa nokuvumisa; ngokuba ndiya kubahlangula abantu bam esandleni senu; nazi ukuba ndinguYehova.


text:
Ngaba UYesu NguThixo USomandla?
Impendulo esuka eBhayibhileni
Abagculeli bakaYesu bamtyhola ngokuthi uzenza alingane noThixo. (Yohane 5:18; 10:30-33) Noko ke, uYesu akazange nanini na athi uyalingana noThixo uSomandla. Wathi: “
UBawo mkhulu kunam.”—Yohane 14:28.
Abalandeli bakaYesu bokuqala babengamjongi njengomntu olingana noThixo uSomandla. Ngokomzekelo, umpostile uPawulos wabhala ukuba emva kokuvuswa kukaYesu, uThixo “
wamphakamisela kwisigxina esongamileyo [uYesu].” Kucacile ukuba, uPawulos wayengakholelwa ukuba uYesu nguThixo uSomandla. Ukuba kwakunjalo, uThixo wayeza kumphakamisela njani uYesu kwisigxina esongamileyo?—Filipi 2:9.


text:
Chapter 19
1 Kwathi emva koko, wafa uNahashe, ukumkani woonyana baka-Amon; waba ngukumkani unyana wakhe esikhundleni sakhe.
2 Wathi ke uDavide, Mandimenzele inceba uHanun unyana kaNahashe, njengokuba noyise wandenzela inceba. Wathumela uDavide abathunywa bokumkhuza ngaye uyise. Beza ke abakhonzi bakaDavide ezweni loonyana baka-Amon kuHanun, ukuba bamkhuze.
3 Bathi abathetheli boonyana baka-Amon kuHanun, Ucinga ukuba uDavide uzukisa uyihlo na emehlweni akho, ngokuba ethume abakhuzi kuwe? Abakhonzi bakhe abeze kuwe na ukuze baligocagoce, balibhukuqe, balihlole ilizwe?
4 Wabathabatha uHanun abakhonzi bakaDavide, wabaguya, wazicanda phakathi iingubo zawo ezinde, wada waya kuma ngemisekela; wabandulula ke.
5 Bahamba, bamxelela uDavide okwenziwe kuloo madoda. Wathumela bawakhawulela; ngokuba amadoda lawo ayehlazisiwe kunene. Wathi ukumkani, Hlalani eYeriko zide zihlume iindevu zenu, nandule ukubuya ke.
6 Babona oonyana baka-Amon, ukuba bazinukisile kuDavide, bathumela ke ooHanun noonyana baka-Amon kwa-Aram ephakathi kweMilambo, nakwa-Aram-mahaka, naseTsobha, iwakaleetalente zesilivere, ukuba baqeshe iinqwelo zokulwa nabamahashe.
7 Baziqeshela amashumi amathathu anamabini amawaka eenqwelo zokulwa, nokumkani waseMahaka, nabantu bakhe; beza ke bamisa iintente phambi kweMedebha. Oonyana baka-Amon bahlanganisana, bephuma emizini yabo, beza kulwa.
8 Weva uDavide, wathuma uYowabhi, enomkhosi wonke wamagorha.
9 Baphuma oonyana baka-Amon, bakha izintlu zokulwa ekungeneni komzi, ookumkani ababezile bebodwa endle.
10 Wabona uYowabhi ukuba imfazwe ibheke kuye, ngaphambili nangasemva; wanyula emadodeni onke ahleliweyo kwaSirayeli, wakha uluhlu malunga nama-Aram.
11 Abanye abantu wabanikela esandleni sika-Abhishayi, umninawa wakhe; bakha uluhlu malunga noonyana baka-Amon.
12 Wathi, Ukuba ama-Aram athe andeyisa, wondisiza; ukuba bathe oonyana baka-Amon bakweyisa,
13 ndokusiza Yomelela, somelele ngenxa yabantu bakowethu, nangenxa yemizi yoThixo wethu; uYehova uya kwenza oko kulungileyo emehlweni akhe.
14 Wafika uYowabhi nabantu ababenaye, wema phambi kwama-Aram, eza kulwa; asaba ebusweni bakhe.
15 Babona oonyana baka-Amon ukuba asabile ama-Aram, basaba nabo ebusweni buka-Abhishayi umninawa wakhe, bangena ekhaya.
16 Waya uYowabhi eYerusalem. Abona ama-Aram ukuba agxothiwe phambi kwamaSirayeli, athuma izigidimi, awarhola ama-Aram abephesheya koMlambo, uShofaki, umthetheli womkhosi kaHadarezere, ephambi kwawo.
17 Kwaxelwa kuDavide; wahlanganisa amaSirayeli onke, wayiwela iYordan, waya kuwo, wakha uluhlu ukuba alwe nawo. UDavide walwakha uluhlu, esiya kuwahlangabeza ama-Aram ukuba alwe nawo; alwa ke naye.
18 Asaba ama-Aram ebusweni bamaSirayeli; uDavide wabulala kuma-Aram amawaka asixhene abeenqwelo zokulwa, namashumi amane amawaka amadoda angumqikela, wabulala noShofaki, umthetheli womkhosi.
19 Babona abakhonzi bakaHadarezere ukuba bagxothiwe phambi kwamaSirayeli, baxolisana noDavide, bamkhonza. Akavuma ama-Aram ukuba sabasiza oonyana baka-Amon.


text:
Chapter 17
1 Ke kaloku, bakuba beyihambile iAmfipoli neApoloni, beza eTesalonika, apho yayikhona indlu yesikhungu yamaYuda.
2 Ngokwesiko ke likaPawulos wangena kuwo; waye iisabatha ezintathu exoxa nawo, ethabatha ezibhalweni,
3 etyhila, ebeka phambi kwawo ukuba uKristu ubemelwe kukuva ubunzima, aze avuke kwabafileyo; nokuthi, Nguye ke uKristu, lo Yesu ndinazisa yena mna.
4 Inxenye kuwo yoyiseka, yazibandakanya noPawulos noSilas, kwanenkitha enkulu yamaGrike amhlonelayo uThixo; nakubafazi abaziintloko ababa mbalwa.
5 Ke kaloku amaYuda angoyisekileyo, enomsindo, azithabathela amadoda athile angendawo, angamahilihili, enza ibubu, awuphithizelisa umzi, ayifikela nendlu kaYason, efuna ukubarholela eluntwini.
6 Akuba engabafumananga ke, amrholela uYason nabazalwana abathile kubaphathi bomzi, ebhomboloza esithi, Aba baliqungaqungileyo elimiweyo, bona bafikile nalapha;
7 athe uYason wabamkela ngobubele; baye bonke aba besenza okuchasene nemimiselo kaKesare, besithi, Kukho kumkani wumbi unguYesu.
8 Asikhathaza ke isihlwele nabaphathi bomzi, bakuziva ezi zinto.
9 Bethabathe isibambiso kuYason nakwabanye, babakhulula.
10 Ke kaloku bathi abazalwana kwaoko bamndulula uPawulos noSilas ngobusuku, ukuba baye eBhereya; abathi bona bakufika, baya endlwini yesikhungu yamaYuda.
11 La ke aye enobuntu kunawaseTesalonika; la wona alamkela ilizwi ngentumekelelo yonke, ezincina izibhalo imihla ngemihla, ukuba zingaba zinjalo na ezi zinto.
12 Kwakholwa ke ngoko into eninzi kuwo, nakumaGrikekazi abekekileyo, nakumadoda, ababa mbalwa.
13 Akuqonda ke awaseTesalonika amaYuda, ukuba ilizwi likaThixo lazisiwe nguPawulos naseBhereya, eza azizamazamisa nalapho izihlwele.
14 Bandula ke kwaoko abazalwana, bamsusa uPawulos ukuba abheke ngaselwandle; kwasala uSilas kwanoTimoti khona.
15 Bathe ke bona abamkhaphayo uPawulos, bamsa eAtene; bakuba bamkele umthetho oya kooSilas noTimoti, wokuba beze kuye kwakamsinya, bemka.
16 Ke kaloku, akubon’ ukuba uPawulos ubalindile eAtene, wacaphuka, akuwubona umzi uzizithixo kuphela.
17 Wayexoxa ke ngoko endlwini yesikhungu namaYuda, nabamhlonelayo uThixo; nasendaweni yembutho imihla ngemihla, nabasukuba bekhona.
18 Ke kaloku izithanda-bulumko ezithile zamaEpikure nezamaStoyike zamhlanganyela; yayisithi inxenye, Azi lifuna ukuthini na eli pholopholo? Abanye ke bathi, Ngathi ngumazisi wezithixo zasemzini; ngokuba wayebashumayeza iindaba ezilungileyo zikaYesu, novuko lwabafileyo.
19 Bamthabatha ke bamsa eAreyopago, besithi, Singakhe siyive na le mfundiso intsha ithethwa nguwe, ukuba iyini na?
20 Kuba uzisa izinto ezithile zasemzini ezindlebeni zethu; singa singazi ngoko, ukuba zingaba zifuna ukuba yintoni na ezi zinto.
21 Ke kaloku abaseAtene bonke, nabasemzini abangabahambi, babengazilibazisi nganto yimbi, ngaphandle kokuxela nokuva olona daba lutsha.
22 Wema ke uPawulos esazulwini seAreyopago, wathi: Madoda aseAtene, ndiyabona ukuba ezintweni zonke nincamisile ukuhlonela izithixo.
23 Kuba ndithe, ndihamba ndisingasinga izinto enizihlonelayo, ndafumana nesibingelelo ekubhalwe kuso, kwathiwa, kongaziwayo uThixo. Lowo ngoko nimhlonelayo ningamazi, ndinazisa yena mna.
24 UThixo yena, owenza ihlabathi neento zonke ezikulo, lowo, eyiNkosi nje yezulu nomhlaba, akahlali zitempileni zenziwe ngazandla.
25 Kananjalo akaphiliswa zizandla zabantu, ngokoswele into, inguye nje obanika bonke ubomi, nomphefumlo, nazo zonke izinto.
26 Kanjalo wazenza ngagazi-nye zonke iintlanga zabantu, ukuba zime phezu kwawo wonke umhlaba, emisa amaxesha abekwe ngenxa engaphambili, nemida yokuma kwazo;
27 ukuze bayifune iNkosi, ukuba kambe bangaphuthaphutha bayifumane, nakuba ingekude kuthi sonke ngabanye.
28 Kuba kuyo sihleli, siyashukuma, sikho; njengokuba neembongi ezithile zenu zitshilo ukuthi, Kuba nathi siyinzala yakhe.
29 Siyinzala kaThixo nje ke, akusifanele ukuba sibe ubuthixo obu bufana negolide nesilivere nelitye, into eqingqwe ngobungcibi nangengcinga yomntu.
30 Loo maxesha ke ngoko okungazi, uThixo wawayeka ngabomi; kungoku uyala abantu bonke ezindaweni zonke ukuba baguquke;
31 ngokokuba emise umhla, aza kuligweba ngawo elimiweyo ngobulungisa, ngendoda awayimisayo, ebanike bonke ukholo ngokuyivusa kwabafileyo.
32 Ke kaloku, bakuva ngokuvuka kwabafileyo, inxenye yayihlekisa ngaloo nto, abanye bathi, Sobuya sikuve wena ngale nto.
33 Waphuma njalo ke uPawulos phakathi kwabo.
34 Kodwa amadoda athile anamathele kuye, akholwa, anoDiyonisiyo waseAreyopago, nomfazi ogama linguDamari, nabanye ndawonye nabo.


text:
UVUKANI! Meyi 2015 | Ithemba Kumahlwempu Nabangenamakhaya
IBhayibhile ayisibonisi indlela abanokuncedwa ngayo nje kuphela abantu abangamahlwempu nabangenamakhaya, kodwa isichazela ngexesha apho ezi zinto ziza kupheliswa.
OKWENZEKA EHLABATHINI
Makhe Sithethe NgeAsia
Ziziphi iingxaki ezithwaxa abemi baseAsia mayela nokubafundisa nokubakhusela? Ngaba iBhayibhile ingabanceda?
INQAKU ELINGUMXHOLO
Ithemba Kumahlwempu Nabangenamakhaya
Amacebiso aseBhayibhileni angakunceda kwezoqoqosho nangokweemvakalelo.
UKUNCEDA INTSAPHO
Ukufundisa Abantwana Ukuba Bathobele
Ngaba wena nomntwana wakho nisoloko nisedabini, kwaye kubonakala ngathi nguye osoloko ephumelela? Amacebiso amahlanu anokuba luncedo.
“UThixo Uyasithuthuzela”
Amaxhoba amathathu awayevingcelwe kwisikolo saseBeslan ngo-2004 abalisa ngendlela aye asinda ngayo.
PORTRAITS FROM THE PAST
Ual-Khwarizmi
Kuthiwa lo mArabhu owayephila ngenkulungwane yesibhozo wasungula “[Esona] sixhobo sezibalo sakhe sabaluleka kwezakha zakho.”
IMBONO YEBHAYIBHILE
Ubundlobongela
UThixo ubujonga njani ubundlobongela? Ngaba abantu abanobundlobongela banokutshintsha?
NGABA YADALWA?
Ukukhanyisa KweBobtail Squid YaseHawaii
Esi silwanyana asikhanyiseli ukuze sibone kodwa ukuze singabonwa.
Izinto Ezingakumbi Ezifumaneka Kwi-intanethi
Yintoni Eyenzekayo EHolweni YoBukumkani?
Khawukhe ungene ngaphakathi.
Ukuthi Ndiyacela Nokuthi Enkosi
USihle ufumanisa ukuba ukusebenzisa la magama kwenza umahluko.


text:
ISAHLUKO SESHUMI ELINESIXHENXE
“Khangela! Ikhobokazana LikaYehova!”
1, 2. (a) UMariya wafumana wuphi umbuliso ovela kumntu angamaziyo? (b) Sisiphi isigqibo ekwakufuneka asenze uMariya yaye sabutshintsha njani ubomi bakhe?
UMARIYA wayemangalisiwe njengoko kwakungena undwendwe kowabo. Aluzange lucele ukuthetha noyise okanye unina. Lwaluze kubona yena! Wayeqinisekile ukuba lwalungaveli eNazarete. Ekubeni idolophu yakowabo yayincinane, kwakulula ukumazi umhambi. Olu ndwendwe lwalahlukile kwabanye abantu. Lwambulisa ngendlela engaqhelekanga uMariya neyayintsha ngokupheleleyo kuye, lusithi: “Bhota, wena ubabalwe kakhulu, uYehova unawe.”—Funda uLuka 1:26-28.
2 Le yindlela iBhayibhile esazisa ngayo ngoMariya, intombi kaHeli, yaseNazarete, kwiphondo laseGalili. Eli yayilixesha elinzima ebomini bakhe. Wayeganene noYosefu umchweli—owayengesosityebi kodwa enokholo. Kuyabonakala ukuba ubomi bakhe babusele bucetywe kakuhle—ubomi obulula exhasa uYosefu, bekhulisa intsapho kunye. Engalindelanga, wazibona sele etyelelwa lundwendwe oluze kumnika isabelo esivela kuThixo, esasiza kutshintsha ubomi bakhe.
3, 4. Ukuze simazi uMariya, yintoni esimele siyibekele ecaleni, yaye yintoni esiza kunikela ingqalelo kuyo?
3 Abaninzi bayothuka kukufumanisa ukuba iBhayibhile ayithethi kangako ngoMariya. Incinane into esixelela yona ngemvelaphi yakhe, incinane nangakumbi esixelela ngobuntu bakhe yaye ayisixeleli kwanto ngembonakalo yakhe. Kodwa, oko lisixelela kona iLizwi likaThixo ngaye kusifundisa lukhulu.
4 Ukuze simazi kakuhle uMariya, kufuneka sikhangele ngaphaya kwezinto ezininzi ezifundiswa ngaye ziinkonzo ezahlukeneyo. Asizukuthetha ngemifanekiso ezotywe ngabantu neqingqiweyo. Kwakhona masizibekel’ ecaleni iimfundiso zakwalizwi ezintsonkothileyo neenkolelo eziye zajoliswa kweli bhinqa lithobekileyo, izibizo ezifana nesithi “uMama kaThixo” nesithi “uKumkanikazi weZulu.” Kunoko, masinikel’ ingqalelo koko kutyhilwa yiBhayibhile. Iyasinceda sibone ukholo lwakhe nendlela esinokuluxelisa ngayo.
Ukutyelelwa Yingelosi
5. (a) Sifunda ntoni ngoMariya kwindlela awasabela ngayo kumbuliso kaGabriyeli? (b) Sisiphi isifundo esibalulekileyo esisifunda kuMariya?
5 Undwendwe lukaMariya lwalungengomntu nje oqhelekileyo. Lwaluyingelosi egama layo inguGabriyeli. Xa wathi kuMariya “ubabalwe kakhulu,” “waphazamiseka ngokunzulu” ngamazwi akhe, ezibuza ngalo mbuliso ungaqhelekanga. (Luka 1:29) Ngubani lo wayembabale kakhulu? UMariya wayengalindelanga ukuba ababalwe kakhulu phakathi kwabantu. Kodwa le ngelosi yayithetha ngokubabalwa nguYehova uThixo. Loo nto yayibalulekile kuye. Sekunjalo akazange azixelele ukuba wayebabalwe nguThixo. Ukuba sifuna ukubabalwa nguThixo, singaze sizixelele ukuba sele sibabalwe, siya kufunda isifundo esibalulekileyo awayesiqonda kakuhle uMariya. UThixo uyabachasa abanekratshi, kodwa uyabathanda aze abaxhase abathobekileyo.—Yak. 4:6.
UMariya akazange azixelele ukuba ubabalwe nguThixo
6. Liliphi ilungelo elingenakuthelekiswa nanto elanikwa uMariya yingelosi?
6 Kwakuza kufuneka athobeke uMariya, kuba le ngelosi yayiza kumnika ilungelo elingenakuthelekiswa nanto. Yathi wayeza kuzala umntwana owayeza kuba ngoyena ubalulekileyo kubo bonke abantu. UGabriyeli wathi: “UYehova uThixo uya kumnika itrone kaDavide uyise, kwaye uya kulawula njengokumkani phezu kwendlu kaYakobi ngonaphakade, yaye ubukumkani bakhe abuyi kuba nasiphelo.” (Luka 1:32, 33) Ngokuqinisekileyo uMariya wayesazi isithembiso esasenziwe nguThixo kuDavide kwiminyaka engaphezu kwewaka eyadlulayo, sokuba omnye wenzala yakhe uya kulawula ngonaphakade. (2 Sam. 7:12, 13) Unyana wakhe wayeza kuba nguMesiya ababekhangele kuye abantu bakaThixo kangangeenkulungwane.
7. (a) Umbuzo kaMariya usibonisa ntoni ngaye? (b) Abantu abaselula banokufunda ntoni kuMariya?
7 Ukongezelela koko, ingelosi yamxelela ukuba unyana wakhe wayeza “kubizwa ngokuba nguNyana woYena uPhakamileyo.” Ekubeni uMariya wayengumntu, wayeza kumzala njani uNyana kaThixo? UMariya wayezibuza ukuba uza kumzala njani umntwana eyedwa? Wayeganene noYosefu kodwa wayengekatshati naye. Wathetha phandle wabuza wathi: “Kuza kubakho njani na oku, ekubeni ndingenazintlobano zokwazana nandoda?” (Luka 1:34) Phawula ukuba uMariya wayengenantloni ngokuchaza ukuba wayengazani nandoda. Kwelinye icala wayekuxabisa ukuba nyulu kwakhe. Namhlanje, ulutsha oluninzi alukuxabisanga ukuhlala lunyulu, yaye luyalugculela olo luziphethe kakuhle. Ngokwenene ihlabathi litshintshile. Noko ke, uYehova akatshintshanga. (Mal. 3:6) Njengokuba kwakunjalo ngexesha likaMariya, uyabaxabisa abo babambelela kwimilinganiselo yakhe yokuziphatha.—Funda amaHebhere 13:4.
8. Kwakuza kwenzeka njani ukuba uMariya, nangona engafezekanga azale umntwana ofezekileyo?
8 Nangona wayengumkhonzi kaThixo othembekileyo, uMariya wayengafezekanga. Wayeza kumzala njani umntwana ofezekileyo, uNyana kaThixo? UGabriyeli wathi: “Umoya oyingcwele uya kukufikela, namandla Oyena Uphakamileyo aya kukusibekela. Ngenxa yeso sizathu kwanoko kuzalwayo kuya kubizwa ngokuba kungcwele, uNyana kaThixo.” (Luka 1:35) Igama elithi ngcwele lithetha “ukucoceka” nokuba “nyulu.” Ngokuqhelekileyo, abantu badla ngokudlulisela ukungacoceki nesono kubantwana babo. Noko ke, kule meko uYehova wenza ummangaliso. Wayeza kufudusela ubomi boNyana wakhe kwisibeleko sikaMariya aze asebenzise amandla akhe, okanye umoya oyingcwele ukuze ‘asibekele’ uMariya athintele isono singadluleli kuye. Ngaba uMariya wasikholelwa isithembiso sengelosi? Wasabela njani?
Indlela Awasabela Ngayo UMariya KuGabriyeli
9. (a) Kutheni bephazama nje abagxeki ngokuthandabuza ibali likaMariya? (b) UGabriyeli walomeleza njani ukholo lukaMariya?
9 Abantu abangakholelwayo kwimimangaliso, kuquka nabafundisi bezakwalizwi beNgqobhoko, abayikholelwa into yokuba ibhinqa elingazani nandoda lingazala umntwana. Nangona befunde bayityekeza, kukho inyaniso elula ebasithelayo. Njengokuba esitsho uGabriyeli, “uThixo akavakalisi nto ingenakwenzeka.” (Luka 1:37) UMariya wawajonga njengayinyaniso amazwi kaGabriyeli, wayelibhinqa eliselula elalinokholo. Noko ke, ukuba nokholo kwakhe akuthethi kuthi wayenguvuma zonke. Njengaye nawuphi na umntu oqiqayo, kwakufuneka kubekho ubungqina awayeza kulusekela kubo ukholo lwakhe. UGabriyeli wongeza kobo bungqina wayesele enabo. Wamchazela ngesizalwana sakhe esele sikhulile uElizabhete, owayengafumani bantwana. UThixo wabangela ukuba akhulelwe ngokungummangaliso!
10. Kutheni singenakugqiba kwelokuba izinto zaziza kuba lula kuMariya?
10 UMariya wayeza kuthini ngoku? Wayenomsebenzi awayemele awenze nobungqina obabubonisa ukuba uThixo wayeza kuyenza yonke into eyayithethwe nguGabriyeli. Asimele sicinge ukuba eli lungelo laliza kwenza kube mnandi. Kaloku, wayesaganene noYosefu. Ngaba wayeza kutshata naye akufumanisa ukuba ukhulelwe? Nalo msebenzi wawubonakala ulucelomngeni olungathethekiyo. Kwakubandakanyeke obona bomi buxabisekileyo kuzo zonke izidalwa zikaThixo —uNyana wakhe amthandayo! Kwakuza kufuneka amnyamekele ngoxa wayelusana olungenakuzenzela nto aze amkhusele kwihlabathi elingendawo. Le yayiyimbopheleleko enzima ngokwenene.
11, 12. (a) Amanye amadoda awomeleleyo nanokholo aye asabela njani kwizabelo ezivela kuThixo? (b) Impendulo kaMariya kuGabriyeli isibonisa ntoni ngaye?
11 IBhayibhile ibonisa ukuba kwanamadoda awomeleleyo, anokholo maxa wambi ayedla ngokuba madolw’ anzima ukwamkela izabelo ezivela kuThixo. UMoses wakhalaza wathi wayengakwazi ukuthetha. (Eks. 4:10) Yena uYeremiya wathi “ndiyinkwenkwe nje,” esithi wayesemncinane ukuba angakwazi ukwenza umsebenzi awayewunikwe nguThixo. (Yer. 1:6) NoYona wasibaleka isabelo sakhe! (Yona 1:3) Kuthekani ngoMariya?
12 Amazwi akhe abonisa ukuthobeka asankenteza nanamhlanje. Wathi kuGabriyeli: “Khangela! Ikhobokazana likaYehova! Ngamana kungenzeka kum ngokwendlela ovakalise ngayo.” (Luka 1:38) Ikhobokazana yayingoyena mntu uphantsi; lalilawulwa yinkosi yalo ngokupheleleyo. Leyo yindlela awayevakalelwa ngayo uMariya ngeNkosi yakhe, uYehova. Wayesazi ukuba ukhuselekile ezandleni zakhe, uthembekile kwabo bathembekileyo kuye, nokuba wayeza kumsikelela ekubeni wayesenza konke awayenokukwenza ukuze aphumeze esi sabelo.—INdu. 18:25.
UMariya wayesazi ukuba ukhuselekile ezandleni zikaThixo wakhe othembekileyo, uYehova
13. Umzekelo kaMariya usinceda njani ekwenzeni izinto uThixo afuna sizenze nezinokubonakala zinzima?
13 Maxa wambi uThixo usenokufuna senze into ebonakala inzima, okanye ingenakwenzeka. Noko ke, kwiLizwi lakhe usinika izizathu ezininzi zokuba simthembe, sixhomekeke kuye njengokuba uMariya wenzayo. (IMize. 3:5, 6) Ngaba siza kwenjenjalo? Ukuba senjenjalo, uya kusivuza, asinike izizathu zokuba sibe nokholo olomelele ngakumbi kuye.
Ukutyelela UElizabhete
14, 15. (a) UYehova wamvuza njani uMariya xa watyelela uElizabhete noZekariya? (b) Amazwi kaMariya akuLuka 1:46-55 abonisa ntoni ngaye?
14 Izinto ezathethwa nguGabriyeli ngoElizabhete zamchukumisa uMariya. Kuwo onke amabhinqa akhoyo ehlabathini, akakho umntu owayenokuyiqonda imeko yakhe ngaphezu kukaElizabhete. UMariya waxhabasha waya kummandla wakwaYuda, mhlawumbi yayiluhambo olwalunokuthabatha iintsuku ezintathu okanye ezine. Njengokuba wayengena ekhayeni likaElizabhete noZekariya umbingeleli, uYehova wongeza kobo bungqina wayesele enabo ukuze omeleze ukholo lwakhe. Wathi akubulisa uMariya ngoko nangoko usana lwaxhuma luvuyo esibelekweni sikaElizabhete. Wazaliswa ngumoya oyingcwele waza wabhekisa kuMariya ‘njengonina weNkosi yam.’ UThixo watyhilela uElizabhete ukuba unyana kaMariya wayeza kuba yiNkosi yakhe, uMesiya. Waphefumlelwa ukuba ancome uMariya ngokuthobela kwakhe, esithi: ‘Unoyolo naye lowo ukholiweyo.’ (Luka 1:39-45) Ewe, yonke into uYehova ayithembise uMariya yayiza kwenzeka!
15 Naye uMariya wathetha. Amazwi akhe abhaliwe kwiLizwi likaThixo. (Funda uLuka 1:46-55.) La ngawona mazwi made akhe athethwa nguMariya eBhayibhileni, ibe asityhilela okuninzi ngaye. Abonisa ukuba ungumntu onombulelo nonoxabiso, njengokuba encoma uYehova ngokumwonga ngelungelo lokuba ngumama kaMesiya. Abonisa ubunzulu bokholo lwakhe, njengokuba echaza uYehova njengothoba abantu abanekratshi nabanamandla aze aphakamise abantu abaphantsi nabangahlwempu abafuna ukumkhonza. Kwakhona asityhilela ubunzulu bolwazi lwakhe. Ngokutsho kolunye uqikelelo, ubhekisela kwiZibhalo zesiHebhere izihlandlo ezingaphezu kwama-20! *
16, 17. (a) UMariya nomntwana wakhe basibonisa njani isimo sengqondo esifanele kukuxeliswa? (b) Utyelelo lukaMariya kuElizabhete lusikhumbuza ngayiphi intsikelelo?
16 Kucacile ukuba uMariya wayecinga nzulu ngeLizwi likaThixo. Sekunjalo wayethobekile, ethetha ngokusuka kwiZibhalo kunokuba athethe izinto zakhe. Umntwana owayekhula esibelekweni sakhe ngenye imini wayeza kubonisa umoya ofanayo, esithi: “Oko ndikufundisayo asikokwam, kodwa kokwalowo wandithumayo.” (Yoh. 7:16) Sakuba senza kakuhle ukuba sizibuza oku: ‘Ngaba ndinentlonelo enzulu ngeLizwi likaThixo? Okanye ngaba ndikhetha iingcamango okanye iimfundiso zam?’ Isimo sengqondo sikaMariya sizicacele.
17 UMariya wahlala noElizabhete iinyanga ezimalunga nezintathu, ngokuqinisekileyo umele ukuba wayekhuthazwa nguye. (Luka 1:56) Omabini la mabhinqa asikhumbuza ngokubaluleka kobuhlobo bokwenene. Ukuba sifuna abahlobo abamthanda ngokwenene uThixo wethu, uYehova, ngokuqinisekileyo siya kukhula ngokomoya size sisondele kuyo. (IMize. 13:20) Ekugqibeleni kwafuneka uMariya agoduke. Wayeza kuthini uYosefu xa efumanisa ukuba ukhulelwe?
UMariya NoYosefu
18. Yintoni uMariya awayixelela uYosefu, yaye wasabela njani?
18 UMariya akazange alinde kude kubonakale isisu ngaphambi kokuba achazele uYosefu ukuba ukhulelwe. Kwakuza kufuneka amchazele uYosefu. Ngaphambi kokuba athethe naye, umele ukuba wayezibuza ukuba iza kusabela njani le ndoda ilungileyo neyoyika uThixo. Sekunjalo, wamchazela yonke into eyenzekileyo. Njengokuba uqonda, uYosefu waphazamiseka kakhulu. Wayefuna ukuyikholelwa le nto ayixelelwa yile ntombazana ayithandayo, kodwa kwakubonakala ngathi ihenyuzile. IBhayibhile ayisixeleli ukuba wayecinga ntoni. Kodwa iyasixelela ukuba wayefuna ukumala, kuba izibini eziganeneyo zazijongwa njengezitshatileyo. Noko ke, wayengakufuni ukumhlazisa, ngoko wakhetha ukumala ngasese. (Mat. 1:18, 19) Umele ukuba wayebuhlungu uMariya xa wayembona esentlungwini ngenxa yale meko wayekuyo. Kodwa uMariya akazange aqumbe.
19. UYehova wamnceda njani uYosefu ukuba enze isigqibo esilungileyo?
19 UYehova wamnceda uYosefu ukuba enze isigqibo esihle. Ephupheni, ingelosi kaThixo yamxelela ukuba uMariya wayekhulelwe ngokungummangaliso. Kumele ukuba oku kwamzisela isiqabu! UYosefu wenza oko kwakwenziwe nguMariya kwasekuqaleni—wenza ngokuvisisana nolwalathiso lukaYehova. Wamthabatha uMariya njengomfazi wakhe, wazilungiselela ukuthabatha imbopheleleko yokunyamekela uNyana kaYehova.—Mat. 1:20-24.
20, 21. Abantu abatshatileyo kunye nabo baceba ukutshata banokufunda ntoni kuMariya noYosefu?
20 Abantu abatshatileyo—nabo bacinga ngokutshata—baya kuba benza kakuhle ukuba bafunda kumzekelo wesi sibini esasiphila kwiminyaka engama-2 000 eyadlulayo. Njengokuba uYosefu wayekhangele umfazi wakhe esenza imisebenzi yakhe, wayenombulelo ngolwalathiso lwengelosi lukaYehova. Umele ukuba uYosefu wakubona ukubaluleka kokukholosa ngoYehova xa esenza izigqibo ezibalulekileyo. (INdu. 37:5; IMize. 18:13) Ngokuqinisekileyo wayesoloko ezolile xa esenza izigqibo njengentloko-ntsapho.
21 Kwelinye icala, singathini ngokuvuma kukaMariya ukutshata noYosefu? Nangona kusenokwenzeka ukuba ekuqaleni kwakunzima ngoYosefu ukuyiqonda le nto yayithethwa nguMariya, walindela kuYosefu ukuba enze isigqibo, ekubeni wayeza kuba yintloko-ntsapho. Eso yayisisifundo esihle kuye kanye njengokuba kunjalo nakumabhinqa angamaKristu namhlanje. Okokugqibela, kumele ukuba ezi ziganeko zabafundisa lukhulu bobabini ngokunyaniseka nokuthetha phandle.—Funda iMizekeliso 15:22.
22. Sasinjani isiqalo somtshato kaYosefu noMariya, yaye babelindelwe yintoni?
22 Ngokuqinisekileyo esi sibini simele ukuba sawuqalisa kakuhle umtshato waso. Bobabini babemthanda uYehova uThixo yaye bamele ukuba babefuna ukumkholisa, njengabazali abakhathalayo. Kakade ke, babesalindelwe ziintsikelelo ezingakumbi nalucelomngeni. Kwakuza kufuneka bakhulise uYesu, owayeza kuba ngoyena mntu ubalaseleyo owakhe wakho.
^ isiqe. 15 Phakathi kwezi mbekiselo, uMariya uquka ibhinqa elinokholo uHana, elasikelelwa nguYehova ngomntwana.—Funda ibhokisi ethi “Imithandazo Emibini Echukumisayo,” kwiSahluko 6.


text:
Wayilwela Inkululeko: Nelson Mandela
Author(s):Pampallis, K
Series editor: Pampallis, J
Consulting editor: van Wyk, C
ISBN: 9780636049895
Subject: Literature
Grade(s): Grade 10,Grade 11,Grade 12
Language: IsiXhosa
Lo mntwana uya kuthiywa igama elithi nguRholihlahla,' watsho uyise mhla waqala ukubona unyana wakhe. Eli gama lithetha "ukurhola ihlahla lomthi" kodwa linako ukutolikwa njengo-"Dal'uqhushululu".
Le ncwadi igocagoca ubomi bukaRholihlahla Nelson Mandela, obesakuba nguMongameli womZansti Afrika. Le ncwadi ibalisa ngokuzinikezela ngokungenaxanasi kumzabalazo olwa ucalucalulo, kwaneenzima awadibana nazo xa wayesentolongweni kwiminyaka engama-27.
Intetho kaMandela xa wayephuma entolongweni ihamba yenjenje, 'Zihlobo, maqabane, bantu bonke bomZantsi Afrika. Ndinibulisa nonke egameni loxolo, inkululeko kawonke-wonke nolawulo lomntu wonke.' Inkululeko kaMandela yothetha-thethwano yakhokelela kumZantsi Afrika okhululekileyo kawonke-wonke.
Wayilwela Inkululeko, le ncwadi ibalisa ngobomi beenkokeli zeli lomZantsi Afrika ezalwela inkululeko yobulungisa. Phantsi kwale ndima ibalulekileyo bayidlalayo kwimbali zomZansti Afrika, uninzi lwezi nkokeli alulibaleki kwiincwadi zeembali. Ezi ncwadi zibhalwa njengabonwabisi kwaye ulwimi lwazo kunye neenjongo zazo zicace gca okwekati emhlophe ehlungwini, kuba zigcina ubuncwane apho bufaneleka buthi gingci khona kwiimbali zeli.


text:
Chapter 3
1 Yeha, umzi wamagazi! Uzele kwaphela luhanahaniso nakukudlavula; akumki kuwo ukuqwenga.
2 Isithonga seziniya, nesithonga sokugoqoza kweevili, nokuphala kwamahashe, nokuxhuma kweenqwelo zokulwa;
3 abamahashe besenza amagqasi, ukubengezela kwamakrele, nokumenyezela kwezikhali; ukuba baninzi ababuleweyo, izigigaba zabafileyo; ewe, azinakuphela izidumbu; bayakhubeka ezidumbini zabo;
4 ngenxa yobuninzi bezihenyuzo zehenyukazi elihle, elinesoya, umnikazi-kukhafula, othengisa iintlanga ngezihenyuzo zakhe, nemizalwane ngokukhafula kwakhe.
5 Uthi uYehova wemikhosi, Yabona, ndikuchasile; ndozityhila iingubo zakho, ndiziphose phezu kobuso bakho, ndizibonise iintlanga ubuze bakho; ndizibonise izikumkani ukucukucezwa kwakho.
6 Ndiya kukugalela ngezinto ezinezothe, ndikwenze inqambi, ndikwenze ube njengento ebonelwayo.
7 Kuya kuthi, bonke abakubonayo bakubaleke, bathi, INineve ibhuqekile; ngubani na oya kuyikhuza? ndokufunela phi na abathuthuzeli?
8 Uyidlule ngokulunga yini na iNo ka-Amon, eyamisa emijelweni yoMnayile, amanzi engeenxa zonke kuyo; elungqameko lwayo ibilulwandle, udonga lwayo lululwandle?
9 Ayengamandla ayo amaKushi kwanamaYiputa, engenakuphela ndawo ke; amaPuti namaLubhi avengabancedisi bayo.
10 Nayo ke leyo yafuduswa, yathinjwa, neentsana zayo zacunyuzwa ezimbonjeni zezitrato zonke; amadoda azukileyo kuyo bawenzela amaqashiso; bonke abakhulu kuyo babakhonkxa ngemixokelelwane.
11 Nawe lo uya kunxila, uya kufihlakala; nawe lo uya kufuna igwiba ngenxa yotshaba.
12 Zonke iinqaba zakho ziyimikhiwane enamakhiwane aqalelayo; ukuba avuthululwe, owa emlonyeni wowadlayo.
13 Yabona, abantu bakho bangamankazana phakathi kwakho apho; avulekile amasango elizwe lakho, avulekela iintshaba zakho; umlilo utshisa imivalo yakho.
14 Zikhelele amanzi angqingo, qinisa iinqaba zakho; ngena eludakeni, uxovule udongwe; lungisa iziko lokutshisa izitena.
15 Khona apho umlilo uya kukutshisa; ikrele liya kukunqumla, liya kukudla njengenkumbi ekhothululayo. Zandise njengenkumbi ekhothululayo, zandise njengenkumbi eyandayo.
16 Ubandisile ke abarhwebi bakho ngaphezu kweenkwenkwezi zezulu; inkumbi ekhothululayo igalelekile, yabhunyula, yabaleka yemka.
17 Abaluluhle bakho banjengeenkumbi ezandayo, abathetheli bakho banjengemiqikela, ngemiqikela yeenkumbi, ezilalisa ezintangweni mhla ngengqele; lithi lingaphuma ilanga, zibaleke zimke, ingazeki indawo yazo, ukuba ziphi na.
18 Balele abalusi bakho, kumkani Asiriya; zilele phantsi iingangamsha zakho; bathe phangalala abantu bakho ezintabeni, akukho ubabuthayo.
19 Akuhlangani ukwaphuka kwakho; inxeba lakho lelibulalayo. Bonke abazivayo iindaba zakho babetha izandla ngawe; ngokuba ngubani na ezingadlulanga phezu kwakhe izinto zakho ezimbi ngamaxesha onke?